text:
Evelyn Yarzagaray, director di Fundacion Famia Planea, a informa cu den vacacion grandi nan ta bay keda un poco activo. No solamente nan lo participa den un programa cu gobierno di Aruba y diferente instancia tin planea pa nos hobennan cu ta keda Aruba, y nan lo tin booth den dos expo.
Diamars 12 di Juli na Expo di Parlamento Hubenil, den Paseo Herencia, entre 5.30 pa 8:00 p.m. Y den Expo-Salud, den e fin di siman di 7 y 8 di Augustus. Nan lo tin na benta e buki “Doño di Curpa” y informacion tocante membresia, productonan y servicionan. Ademas lo ta presente den e plan vacacional cu gobierno y FADA ta bay inicia dia 18 di Juli, den seis diferente bario, y Famia Planea ta orguyoso di forma parti di dje. E ta desea nos hubentud y nan mayornan un vacacion grandi, trankil, cu sano huicio, cu nos muchanan riba bon caminda.


c: text/html

text:
Showing all 6 results
Djòsi Djaka ku Mimina Makaku
Fls 5.30
Ruthie Pantophlet
Ariadne Faries
Mimina Makaku delegá kasi flaku a namorá dje djaka ku ta biba den dak.
Pero Djòsi Djaka ku ta biba den dak tin hinteramente un otro smak.
Kanto na e Palu Enkantá$ 13,46 O.B Excl.
Fls 24.50
José Maria Capricorne
E kuenta ta di un palu presioso den un área di naturalesa bunita. E Palu Enkantá mes, e bestia- i matanan den besindario ta drenta pániko ora algun yagdó disidí di kap e palu. Pero di ripiente algu inesperá ta sosodé …
Salto Buki di kuenta 1$ 81,54 O.B Excl.
Fls 148.40
Método pa siña lesa na Papiamentu
Den e buki nan di kuenta 1 i 2 tin un kolekshon di kuenta ku ta ofresé un kantidat di kuenta original serka di e dies temanan di e método Salto, Método pa siña lesa na Papiamentu. E tekstonan ta rikamente ilustrá.
Kolofòn: Fundashon pa Planifikashon di Idioma (FPI) a desaroyá e método Salto, Método Salto pa siña lesa na Papiamentu, riba enkargo di gobièrnu di Kòrsou mediante SAE, ku finansiamentu di USONA.
Direkshon di proyekto: Dr. Ronnie Severing, lider di proyekto i Drs. Ria Severing- Halman, Koordinadó
Outornan: Ronnie Severing, Ria Severing- Halman, Mavis Ersilia, Ilona Beggraaf- Karsters, Karen Specht, Marelva Mathilda
Konseho lingwístiko: Drs. Silvio Jonis, Drs. Cathleen Giterson, Thelma Anthonia
Ilustrashon: Paul de Becker, Jort van der Jagt, Mark Janssen, Anjo Mustsaars
Realisashon: Paul Dijkstra, Wietske Linthorst- Dijkstra
Salto Buki di kuenta 2$ 81,54 O.B Excl.
Fls 148.40
Den e bukinan di kuenta 1 i 2 tin un kolekshon di kuenta ku ta ofreséun kantidat di kuenta original serka di e dies temanan di e método Salto, método pa siña lesa na Papiamentu. E tesktonan ta rikamente ilustrá.
Sapu ta namorá
Fls 7.50
Max Velthuijs
Sapu i su amigunan a aparesé den hopi aventura popular. Otro título na papiamentu ta: Sapu i e para, Sapu ta Sapu, Sapu ta un héroe i Sapu tin miedu.
Sapu tin miedu$ 0,00 O.B Excl.
Fls 0.00
Max Velthuijs
Ta anochi i Sapu tin miedu. Tur kaminda e ta tende zonido straño. Na kas di Patu tambe tin kos straño ta sosodé. Huntu nan ta kore pasa den mondi, bai serka Porko. Porko sí no tin miedu. Òf tòg ?

robotstxt: allowed

filter: keep


text:
SETAR ta lansa Tarima riba su line-up di Cable TV! Tarima su programacion ta enfoca riba conciertonan en bibo di America Latino. Tarima ta ofrece un variacion di musicanan di diferente genero manera, Pop Latino, Reggaeton, Balada, Merengue, Salsa, Bachata, Ranchera y hopi mas.
Clientenan di Cable TV por disfruta di un experencia unico cu e artistanan manera Romeo Santos, Juan Luis Guerra, Carlos Vives, Mana, Ricardo Arjona, Marc Anthony, Daddy Yankee, Winsin djis pa menciona algun. Mira Tarima riba bo Digital Cable na canal 83 of HD na 356, pa clientenan cu e servicio di SETAR Complete y IPTV riba HD na canal 87


text: KRALENDIJK – Resientemente a keda publiká den korant ‘Amigoe’ ku gobièrnu di Boneiru a hür 2 periodista pa fortifiká e departamentu di informashon pa komunidat. Gobièrnu di Boneiru a bai di akuerdo ku direktor Mario Gherbaz di “Bedrijf voering en ondersteuning” pa fortifiká e parti di komunikashon di “Openbare Lichaam Bonaire” (OLB) pa medio di Gherbaz, debí na falta di empleado. E direktor di B&O komienso di 2019 a kuminsá un proseso pa yega na periodista, mirando ku no tin boneriano ku por okupá e funshon loke por a komprondé. Gobièrnu di Boneiru a skohe pa René Zwart i Harald Linkels pasombra den pasado nan tin bon eksperensia ku e periodistanan. E palabrashon di trabou ta pa un durashon di 4 luna mara na 24 mil dòler. E gastu di e periodistanan ta for di kuenta di gabinete di gezaghebber i gobièrnu di Boneiru. Ámbos periodista ta bon eksperensia i ta gana mas o ménos 80 dòler pa ora, loke nan ta produsí pa gobièrnu. Na tarea ta pa distribuí informashon pa komunidat, pa medionan di prensa skirbi i digital. Ta bon pa menshoná, tantu Linkels komo Zwart ta liga ku otro website di informashon. Esaki ta nifiká ku e chèns ta grandi ku Zwart ta pone informashon riba Koninkrijksrelatie.nu, promé informá otro medionan di prensa. Meskos ta konta pa Linkels. E tipo di kosnan aki ya a sosodé den pasado.


text:
Mino a muri.
Ta pesey mi no a bisa ayo.
Mi a dijes habri mi halanan
y bula bai keiro. Boso a keda atras.
No laga tristesa domina boso.
Keda uni un cu otro pa mi alma,
esey lo ta un alegria.
Recorda mi cu hopi amor.
Cu inmenso tristeza na nos curason, nos ta participa fayecimento di:
Victor Manuel Fortin
Carinjosamente yama: “Toy”
Vdo. di † Dolores Fortin- Ciriaco
* 5-09-1944 – †01-09-2022
Na nomber di su:
Yuinan:
Sugely Fortin y Joëll Suarez y famia
Rafael Fortin y yuinan
Adonaida Sprot y famia
Nieto(a) nan:
Deily, Jullienne, Jodi, Louisa y Derel Suarez
Jarine Fortin na Hulanda y Suleiman Fortin na Sto. Domingo
Johan, Jason, JuanCarlos Sprot
Aisha Visser
Ruman nan:
† Willem y † Irena Fortin-Maduro
Beatrice y Benny Koolman-Fortin
† Carol Fortin
Winston y Mildred Fortin-Wolter
† Rolly Fortin
Greta y Eddy de Kort-Fortin
Robert y Lissette Fortin-Tromp
Ricardo y Yvonne Fortin-Godoy na Hulanda
Subrino(a) nan:
Jorge Fortin y Famia na Hulanda
Lilian y O’niel Williams-Fortin y famia
Jacky y Franklin Croes-Fortin y famia
Joe Fortin y Renze Parlevliet
Marcia y Donald Paula-Koolman y famia
Albertico y Alcide Koolman-Wever y famia
Patrick y Saskia Fortin-Franken
Sue-Ann Fortin y famia
Edson de Kort y Jeane Feng y famia
Donna Fortin
Chantelle Fortin y Derrick Gibbs y famia na Hulanda
Chanelle Fortin
Chandelle Fortin y Brandon Fradl
Mauri y Marnix Kousemaker-Fortin y famia na Hulanda
Curt Fortin na Hulanda
Swa y Cuña nan:
Rosa Ciriaco Martines y famia
Johvany Martines y famia
Vda Loly Berkley-Martines y famia
Mescos ruman: Edilia Betancour
Primo y Prima nan, Sobrino y Sobrina nan, Sobre subrino(a) nan, Comer y Comper nan, Amigo y Amiga nan.
Ta invita demas famia, bisiña, amigonan y conocir nan pa e Acto di despedida cual lo tuma lugar Diarason 7 September 2022 for di 9’or pa 11’or di mainta na Adpatres Funeral Home & Crematorium. Acto di cremation lo tuma lugar den seno familiar.
Nos disculpa si den nos tristesa nos por a lubida un of otro famia.
Nos ta lamenta cu despues di entiero nos no lo ricibi bishita di condolencia na cas.
Staff y personal di Ad Patres Funeral Home & Crematorium ta extendenos mas sentido pesame na famianan di e fayecido.


text:
NWO ta organisá Siman di Siensia pa Karibe {Siman di Siensia pa Karibe |NWO}. Edukashon i traspaso di konosementu ta un parti importante di e siman aki. Sientífiko di Karibe òf esnan ku ta hasi estudio sientífiko riba e region aki, ta duna tayer na alumno di skol sekundario.
Kaminda ta posibel nan lo hasi esaki físikamente, sino na distansha, online. Ta ofresé e tayernan tantu na algun skol na Hulanda, komo skol na Aruba, Bonèiru, Kòrsou, Saba, Sint Eustatius i Sint Maarten.
Pasó kiko eksaktamente un sientífiko ta hasi tur dia, i dikon siensia ta asina importante? Pakiko ‘vertical farming’ ta un solushon sabí pa agrikultura riba e islanan? Kon abo por embolbí hoben den estudio arkeológiko na Saba i kiko esaki ta siña nos? Lo stimulá e hobennan aktivamente pa hasi mas tantu pregunta posibel na e sientífikonan. Asina ta embolbí nan den e programa ku ta enfoká riba traspaso di konosementu i interkambio di idea i eksperiensha.
Tur kos kuboso ta siña di konosementu i abilidat, un hende manera ami a yega di investigá” esaki ta palabranan di Stacey.E sikólogo karibense a splika e alumno nan ku si bo ta kurioso i di opinion kritiko, sigurbo lo por skohe pa bira un sientífiko. Ta di importansia pa kita e imagen ku un sientífiko ta un homber biew ku ta traha den skuridat di un laboratorio.E alumnonan a reakshoná ku interés durante e tayer di Stacey.Pa nan: edukashon i enseñansa ta parti nan esensial, tambe pa e politikonan di awendia na Boneiru.
Josef Stuefer, desaroyadó di maneho pa e programa di Siensia pa Karibe:
“E seri di tayer na skol sekundario ta hasi hoben konsiente di e balor di siensia pa komunidat.”
Tibisay Sankantsing Neva, sientífiko na Instituto Real pa Konosementu di Idioma, Pais i Etnologia (Koninklijk Instituut voor Taal-, Land- en Volkenkunde – KITLV):
“Mi ta spera ku mas hende ta bai mira ku siensia no tin nodi di ta un toren di ivor. Mi ke demostrá ku tin otro manera di hasi estudio sientífiko tambe, i ku pa gran parti nos mes por disidí i elaborá riba e kontenido. Mi mes ta buskando manera ainda kon pa hasi esaki, i mi ta spera di por inkluí mas hoben den mi búskeda.”
For di komienso di e Programa di Siensia pa Karibe, NWO a organisátres tanda di supsidio. Esakinan a duna estudio sientífiko na i tokante e islanan di Karibe un impulso grandi. Mas informashon tokante e aktividatnan i resultadonan por haña riba nos página di programa {Siensia pa Karibe: un aserkamentu multidisiplinario | NWO}.


text:
Awe nochi algu prome ku 9or na momentu ku tabata deskargando e barku di Don Andres ku a bini ku diferente container a bin resulta ku un trailer ku bòter nan di gas riba dje a kèntel i kai. Aki nan 1 of mas boter di gas a kibra i aki e boter di gas aki a kousa ku tabata tin lekkage fuerte di gas riba waf di suit i e area. Konsekuentemente a yama polis, brantwer i tambe Kmar pa asina por evakuá tur e persona nan ku tabata presenta na e diferente restorant nan den bisendario di e waf N. Craane. Naturalmente tur persona ku tabata laborando riba waf tambe mester a bandona e sitio pa asina kuerpo di bombero por hasi e inspekshon nesesario riba e lekkage di gas. Ta pidi koperashon di pueblo pa no bai den e area, pa asina tur hende keda sano i salvo i laga esnan konserní hasi nan trabou. Polis tin e area kompletamente será huntu ku Kmar.
Entretantu nan a lòs Doña Luisa for di waf aki tamba pa medida nan di prekoushon. Kuerpo di bombero ta enkargá ku full e situashon riba waf di suit aki.
FUENTE: LIVE 99 FM


text:
KAMINDA KU TA SLEP A KOUSA KAIDA DI SHOFÙR DI SKUTER
Riba djamars 2 di novèmber sentral di polis risibí notifikashon di un aksidente riba Kaya C.E.B. Hellmund den kua tabatin dos skuter enbolbí. Na e sitio shofùr di e promé skuter a deklará ku el a bai wanta brek nèt promé ku un drèmpel, i komo ku kaminda tabata muhá, a slep i kai. E shofùr di e di dos skuter a deklará ku na momentu ku el a mira e promé shofùr kai, e tambe a wanta brek diripiente i e tambe a kai. Ambulans a transportá ámbos shofùr pa hospital pa tratamentu médiko.
A KONFISKÁ BUS DURANTE DI KÒNTRÒL EN KONEKSHON KU RESTRIKSHONNAN DI CORONA
Wikènt tras di lomba a hasi kòntròl na vários sitio den kuadro di kumplimentu ku e restrikshonnan di corona. Na Pink Beach a bin topa ku un multitut di hende. Tabatin un bus tambe for di kua tabata bende bebida alkohóliko i kos di kome. Dilanti di e bus tabatin dos spiker ku tabata saka muzik duru. A konfiská e bus i e spikernan. Dos establesimentu nokturno , un situá na Hanchi Amboina i un situá den Kaya Grandi, a haña un prosèsferbal komo ku nan no a kumpli ku e orario di sera di 12 or di mardugá. Na Seru Largu tambe a topaku un grupo grandi di hende; a pidinan pa bandoná e sitio. Durante esaki a konfiská un spiker pa por a para molèster di zonido i pa plama e grupo di hende. Na un bar na Tera Kòrá a hasi un kòntròl den kuadro di Lei di Opio BES. Aki a topa un persona ku probablemente Xtc. A destruí e píldora. A sera Centrumgebied pa por a manehá e aglomerashon.
MOLÈSTER DI VEHÍKULO DEN BARIO
Polisnan di bario a nota ku tin basta molèster kousa dor di vehíkulonan ta tuma lugá den barionan. En konekshon ku esaki paso a paso lo kuminsá ku kòntròl mas intensivo den barionan residensial. E barionan Nort Saliña, Hato, Nawati i Santa Barbara, ku ta kai bou di polis di bario Claudette Raphaela, lo ta na turno promé.
E barionan Playa Pariba/ Playa Pabou i Centrumgebied (Eugene Granviel), Belnem, Punt Vierkant, Sabal Palm, La Palma, Tera Kòrá (Ronald Schleper), Rincon, Tras di Montaña, Sabadeco (Victoriano Statie), Amboina, Bario Mexico iDen Stashi (Lee Anthony) lo sigui despues.


text:
Kralendijk – Presidente di Konseho Insular di Boneiru riba petishon di Partido Demokrát a yama un reunion di urgensia konforme nos reglamentu di òrdu. E reunion aki mester a tuma lugá djamars 7 di desèmber pa 19:00 di anochi. Punto di agènda ta ‘Mantenshon lei i regla pa loke ta trata desaroyonan na Chogogo Beach Resort. E reunion aki no a tuma lugá pa motibu di falta di quórùm, pero lo tuma lugá diahuebs 9 di desember 2021.
Teniendo na kuenta ku miembronan di konseho insular na último momentu a risibí un kantidat grandi di dokumentu (un map di mas di 100 página i un email di kasi 50 página), tabata imposibel pa revisái studia nan promé ku e reunion kuminsa. Koalishon tambe tin masha hopi pregunta pero atende ku kualke topiko den konseho insular (pero sigur e topiko di Bon Gobernashon) na un manera serio i ku koutela ta bai prome ku hasi kos pura pura. Pa e motibu akíkoalishon a disidí pa no forma quórùm pa e reunion por inisiá.
Na promé instante e pensamentu tabata ku lo a habri e reunion i pidi un suspenshon te ku djaweps 9 di desèmber of djaluna 13 di desèmber pasobra sin revisá i studia e dokumentunan, nunka no por hiba un debate serio i na nivel.
Debí ku koalishon no por a konta ku tur miembro na inisio di e reunion no por a konfia ku riba e punto di suspenshon akí lo a haña sosten di e partidonan di oposishon i pa e motibu akí a tuma e desishon pa no forma quórùm. Di e manera akí a logra e meta ku reunion no por a sigui te djawèps próksimo, pa asina tur miembro di konseho insular ta bon prepará manera debe ser pa e debate.Di otro banda nos ta lamenta ku e reunion no por a tuma luga ayera pa aklará e situashon di Chogogo ku ta biba den komunidat Boneriano.


text:
E sospechosonan Curt Harms, Pieter Sussebeek y Benny Sevinger
Manera cu SOLO DI PUEBLO a anticipa, e caso di Avestrus ta uno grandi cu varios capitulo. Dialuna mainta durante di un reggie zitting, unda ta palabra con e caso lo desaroya, a confirma cu e prome capitulo ta cuminza diaranson awor.
FUNDACION CURAZON BERDE:
E prome cu ta na turno ta e fundacion di campaña di Benny Sevinger cu a ricibi multiple ves, placanan grandi di entre otro comerciante Curt Harms y tambe Pierter Sussebeek. No ta nada straño cu Pieter Sussebeek durante cu Benny ta minister a ricibi multiple tereno, pa cual e tabata bendenan y djey tabata duna Benny sponser na grand cantidad den su fundacion.
Basicamente por bisa cu Benny a usa placa di corupcion di tereno cu e mes tabata otroga, pa laga su amigo bende e tereno, djey ricibi placa pa cumpra palo pa banera na gran cantidad.
Dianan 7 y 8 di September e sospechosonan di e prome capitulo lo mester presenta dilanti huez pa asina scucha nan acusacion unda lo prueba tambe con e friends & family a opera y enrikisimento.
Na October 24 y 25 lo sigui cu otro caso di Leoncita y su gang, dianan 3 y 4 di November lo sigui cu Gaby Werleman y su gang, dia 9 y 10 di November lo trata e caso contra Bucuti Beach Hotel.
Pues e novela real di corupcion grandi di Partido AVP tin duracion di 5 luna den corte pa wordo trata.


text:
Diadomingo,dia 27 di februari 2022, dr. Vincent Latour, actualmente jeugd arts na Departamento Di Salud Publico (DVG), a bai Hulanda pa specialisa como medico forensico pa Aruba. E posibilidad pa e specialismo aki a wordo realisa dor di DVG den colaboracion cu Ministerio di Asuntonan General, Departamento di Recurso Humano, Family Justice Center (FJC) y NSPOH (Netherlands School of Public & Occupational Health). Depues di añanan sin un propio medico forensico porfin Aruba lo yega na su prome propio medico forensico. E medico forensico su tarea principal ta pa assisti mastanto den investigacion forensico di abuso sexual y violencia relacional severo. Esaki lo fortifica e parti di sporenonderzoek y lo fortifica tambe e colaboracion entre varios instancia, entre otro Jeugd- en Zedenpolitie (JZP) y Cuerpo Policial (KPA), Horacio Oduber Hospital, Directie Voogdijraad, Directie Sociale Zaken, Bureau Sostenemi, Openbare Ministerie, Veiligheidshuis y mas partners.
Desde cuminsamento di aña, DVG y FJC a inicia e contacto cu NSPOH y a sondea e posibilidadnan pa un kandidato di Aruba por sigui e estudio pa medico forensico. Despues di a risibi un contesta positivo, DVG a publica un vacatura via diferente canal di media na Aruba y tambe via Arubahuis. E vacatura a indica e tareanan di un medico forensico y tambe e condicionnan cu e kandidato lo mester cumpli cune.
DVG a ricibi un total di 4 sollicitud ariba e vacatura, di cual solamente un kandidato por a cumpli cu e condicionnan stipula pa NSPOH. Despues di a ricibi e solicitud, NSPOH a tene un sollicitatiegesprek y despues a duna aprobación na e kandidato. Ora DVG a ricibi e aprobación di NSPOH,DVG na su turno a manda un peticion oficial na conseho di Minister, mirando cu e estudio lo tuma lugar den cuadro di un studieopdracht. Conseho di Minister a bai di acuerdo cu esaki, teniendo cuenta cu e richtlijnen di Departamento di Recurso Humano. Despues di e procedura aki por bisa oficialmente cu Dr. Vincent Latour ta e kandidato selecta pa sigui e specialismo di medico forensico.
Na Hulanda, dr. Latour a traha den diferente area di expertisio, manera cuido multidisciplinario den hospital, den area di doctor di cas y tambe den area di verloskunde. Desde 2016 dr. Latour ta biba na Aruba y a cuminsa traha na JGZ como jeugdarts. Desde februari 2021, dr. Latour ta funcionando como doctor di confianza na Bureau Sostenemi. Prome cu su despedida diadomingo pasa, dr. Latour a gradici tur profesional cu a haci esaki posibel y especialmente su casa, cu a sigui dune e motivacion pa haci esaki. Durante e siguiente dos ana y mei, dr. Latour lo volg e specialismo aki mastanto na Hulanda y lo sigur haya falta di su casa y 4 yiu na Aruba.
E logro pa yega na un medico forensico ta un paso importante pa Aruba. Na e mesun momento DVG y FJC ta consiente cu mester busca otro solucion pa e siguiente temporada nos dilanti tanten cu nos no tin nos propio medico forensico na Aruba. Actualmente DVG y FJC ta trata di yega na un areglo cu NSPOH.
E proyecto Family Justice Center ta un proyecto nobo na unda instancianan hudicial y instancianan di ayudo social lo traha mas hopi posibel bou di un solo dak y den algun caso hopi mas cerca di otro. Hunto lo duna servicio mas completo posibel na victimanan di abuso sexual y violencia relacional fisico severo. Un danki ta bay especialmente na e Ministerionan cu a hasi esaki posibel, cualnan ta Minister di Asuntonan General, Innovacion, Organisacion Gubernamental, Infraestructura y Planificacion Territorial, Sra. mr. Evelyna Wever- Croes, Minister di Husticia y Asuntonan Social, Sr. Rocco G. Tjon y Minister di Turismo y Salud Publico, Sr. Danguillaume P. Oduber.


text:
ORANJESTAD (AAN): Dialuna atardi den un encuentro ameno Minister Endy Croes a reuni cu miembronan di directiva di SV Atletico Santa Fe.
Presente na e reunion tabata presidente di SV Atletico Santa Fe, sra. Michella Steenvoorde- Laclé, vice – presidente, sr. Theodore Johnson y directora di sponsorship, sra. Desiree Johnson. SV Atletico Santa Fe ta activo desde aña 1962 y ta conta cu alreadedor di 100 miembro.
Tres di e ekiponan di SV Atletico Santa Fe a titula campeon den e ultimo campeonatonan di futbol 2021 – 2022. Durante e reuion SV Atletico Santa Fe a duna e mandatario mas informacion di e ekipo como tambe a trecenan deseonan pa dilanti.
E veld di SV Atletico Santa Fe no tin luz y nan facilidad mester wordo drecha. Nan a acera e mandatario di Deporte pa den un cooperacion con hunto por yega na luz pa e veld di Santa Fe.
E mandatario di Deporte ta bay sodea tur posibilidad pa por yega na luznan pa e veld, ta analisando esaki y den e lunanan nos dilanti por tin un plan concreto.
Minister Endy Croes ta gradici e directiva di SV Atletico Santa Fe pa tur loke nan ta haci pa e hobennan y pa cu e deporte di futbol na Aruba.


text:
ORANJESTAD (AAN): Partido MEP tabata tin diadomingo e gran PARADA DI VICTORIA.
Un multitud a sali 10'or di mainta for di Carnival Village, pasando den San Nicolas, Brasil, Savaneta, Pos Chikito, Santa Cruz, Paradera, Tanki Leendert, Playa y nan a cabaa atardi na Noord, na Centro Deportivo Frans Figaroa.
Partido MEP a yama pueblo di Aruba danki pa e sosten den e victoria aki y pa haci partido MEP e partido di mas grandi na Aruba un biaha mas.
Mirando e comentarionan cu tabata tin riba e rednan social riba diadomingo, ta bon pa aclarea cu e parada riba diadomingo despues di eleccion ta bay na e partido ganador, sea cu nan lo forma un coalicion of no.
E finalidad di e parada ta pa e partido ganador gradici nan votadornan cu a duna nan e confiansa. Den e caso aki, ta mas cu claro cu MEP ta e partido cu a haya mas voto den e eleccion 2021.
https://diario.aw/categories/noticia/politica/partido-mep-a-yama-pueblo-danki-pa-haci-mep-e-partido-mas-grandi-na-aruba#sigProId65a0731294


text:
Stakamahakchi Guardian Group i Watakeli den maskulino a titulá kampion dje torneo pre-temporada di Federashon Vòlibòl di Kòrsou (Fevoko). Tur kos ta kla awor pa dia 4 di novèmber e kampionato regular 2018 ranka sali.
Un total di 5 tim a kompeté den klase femenino superior i maskulino superior den e torneo di kalentamentu di Fevoko. E weganan a tuma lugá den sala di deporte Errol Rooi di Sentro Deportivo Kòrsou (SDK) na Brievengat.
E timnan partisipante den e dos kategorianan a duna bon bataya kontra di otro durante e enkuentronan. E kompetensia a kuminsá for di sèptèmber i kulminá djadumingu ku e weganan final.
Den klase femenino superior Stakamahakchi a superá Shuatanari Lab de Med ku skor di 3-0. Aunke e skor no ta mustra, pero e wega tabata hopi bringá. E parsialnan tabata 25-17, 28-26 i 25-18. Ku e viktoria aki Stakamahakchi a titulá kampion femenino.
Christine Anthony i Anais Conradus a sobresalí den e atakenan di Stakamahakchi, miéntras ku Eunice Goeloe tambe por mira’tras riba un bon enkuentro.
Den klase maskulino superior Xaverianen a sali brabu i gana e promé dos sètnan for di Watakeli i tabata un sèt for dje titulo kampionil. E parsialnan tabata 26-24 i 25-16.
Watakeli ku ta kampion di Kòrsou sinembargo no a entregá i a gana e siguente dos sètnan pa empatá e skor na 2-2. Tabata dos sèt hopi duru bringá: 25-21 i 34-32. Den e di sinku sèt e ekipo kampion lokal a demonstrá su superioridat ganando ku skor di 15-8 pa asina konkistá e titulo dje torneo.


text:
Leeuwarden, Friesland.
Diasabra anochi pa manece diadomingo a bin topa cu un curpa sin bida riba dak di e misa Bonifatius riba Bonifatiusplein na Leeuwarden. E curpa a wordo haya net riba un dak di mas o menos 20 meter halto, di un bijbouw na banda di e misa.
Mesora a pidi pa autoridadnan competente, pa yega na e sitio y pa asina cuminsa cu e investigacionnan necesario.
Lo ta trata di un habitante masculino di Leeuwarden di 33 aña.
Segun e prome investigacionnan haci, probablemente e mes a bay subi riba e dak di e misa y lo a haya un accidente eyriba cu consecuencia fatal.


text:
Oranjestad, December 7, 2020: E aña aki un biaha mas Aruba Bank a participa den e di 28 Ronde van Aruba cu un ekipo di damas. E Ronde van Aruba ta un evento anual y Marinierskazerne ta organisando esaki pa 28 biaha.
E ekipo tabata consisti di Roixian Oleana – Janzen, Sandra Paola Murcia, Yuli Tineo y Ada Guerra. E competencia di Ronde van Aruba ta consisti di diferente categoria, tanto individual como di ekipo manera duo, estafette of mixto. E ekipo di Aruba Bank a prepara nan mes pa asina por a participa den e Ronde van Aruba, cual a cuminsa diabierna anochi y termina diasabra mainta.
E ekipo a ricibi sosten di esunnan cu a acompaña nan den auto, kendenan tabata duna nan e animo pa sigui core pa asina termina e coremento di 72KM.
Sostenedornan tabata para banda di caminda pa asina apoya e ekipo den e careda cu ta exigi hopi di e miembronan individualmente. E competencia aki a exigi condicion fisico y energia di e participantenan. Aruba Bank ta orguyoso y ta felicita su ekipo cu a participa den Ronde van Aruba.


text:
En conexion cu celebracion di KPA su 36 aña di existencia.
ORANJESTAD: Diadomingo ultimo na veld di Madushi Stars a tuma luga e gran final di e torneo di softball di Cuerpo Policial Aruba en conexion cu e siman di polis. Durante henter siman tabatin diferente actividadnan deportivo. Minister Endy Croes tabata presente na e final di softball pa haci entrega di e trofeo di campeon y sub campeon na e ekiponan ganado.
E actividad a gosa di un acogida grandi y a clausura e siman di polis cu e banda Buleria cu a pone un ambiente total na veld di Madushi Stars. Minister Endy Croes ta felicita Cuerpo Policial Aruba cu e celebracion di nan 36 aniversario danki pa sirbi nos comunidad. Alabes ta felicita KPA cu un tremendo actividad. Masha pabien na e ekipo campeon; Districto 3 San Nicolas y sub campeon: Opleiding School.


text:
Poco poco e “Campaña 3C” di Archivo Nacional Aruba (ANA) ta yegando su fin. Tabata comienso di luna di juni, unda hunto cu Minister di Cultura sra. Xiomara Maduro, Archivo Nacional a lansa su “Campaña 3C” y cu mediano juli a wordo prolonga cu 6 siman mas.
3C, cu ta wordo pronuncia TRECE, ta para pa COLECTA, CONOCE y CONSERVA! Cu e “Campaña 3C” aki Archivo Nacional, sosteni pa Ministerio di Cultura, kier a conscientisa nos comunidad riba e importancia pa nos conserva nos historia dor di trece materialnan historico cu ta bira parti di nos herencia cultural y nacional na ANA pa asina, no solamente amplia nos conocemento historico y cultural di nos pais, sino tambe pa warda esakinan pa futuro generacionnan.
Pues pa e campaña aki ta dirigi pa ANA COLECTA materialnan historico den forma di documento, potret, materialnan audio-visual y digital y obhetonan cu tin un historia y cu por ta di importancia pa nos historia nacional. Di e manera aki nos como comunidad por CONOCE y compronde nos historia mihor y yena buraconan cu por tin den nos historia
oficial, y cu por sirbi pa amplia nos conocemento di historia di nos Aruba. Di e manera aki tambe nos ta duna nos granito de arena pa asina hunto nos CONSERVA historia y cultura di Pais Aruba pa futuro generacionnan. Asina tambe futuro generacion por tin informacion di kico tur a pasa na Aruba y con nos a biba aki na Aruba. Mescos cu otronan prome cu nos a percura pa warda informacion cu awe nos por sa kico a pasa den pasado, asina tambe nos tin e obligacion pa documenta nos historia pa futuro generacionnan. Manera ex Archivista General di Hulanda Engelhard a yega di bisa, “Loke nos warda ta determina e imagen cu futuro generacionnan lo tin di nos tempo. Scoge kico pa warda pa un futuro desconoci ta un tarea fascinante y responsabel, pero no ta uno facil.”
Pesey un biaha mas Archivo Nacional kier recorda un y tur, pa haci entrega di loke por ta valioso pa nos historia. Tira bista na momento cu sernan keri fayece y di un of otro forma a colecta informacion, potretnan etc, cu por ta descriptivo pa nos historia, y no basila pa trecenan ANA.
ANA kier a gradici e diferente personanan y instancianan cu ya caba a entrega material na ANA. Danki di curazon pa e bunita gesto aki. Den e materialnan nos por conta cu documento, publicacionnan tanto imprimi como tambe digital. Diferente recortenan di
corant, archivonan di instancia priva y servicionan di gobierno, potret, video, pintura, posters, mescos di cassette di entrevistanan di programa na radio.
Hefe di ANA
drs. Raymond R. Hernandez


text:
For di e deseo di comparti su experiencia y conocimento den meditacion y cristalnan, Jessica Wolter a funda Gemmy Vibes, pa descubri e berdadero esencia y fortalece e desaroyo personal tanto di e hende muhe, homber como e muchanan, cu ta en busca di esaki. Hopi biaha ta den e momentonan dificil cu nos ta experiencia den bida, ta unda cu nos ta cuminsa busca nos berdadero ser y nos proposito. Y den e areanan aki Jessica a haci un proceso personal pa prepara y capacita su mes y asina por brinda un apoyo na e personanan den nan ‘spiritual awakening‘. Tur esaki sin laga atras su carera profesional den mercadeo y business.
Semper Jessica a sinti atraccion pa diferente cristal y tabata colecciona esakinan sin traha cu nan energeticamente na e momento ey. Algun aña atras el a sinti e necesidad di wak paden y haya sa cua tabata e berdadero proposito di su ser. Canando e caminda energetico y spiritual, el a descubri hopi aspecto di su bida cu e kier a fortalece y otronan el a laga atras, paso ya nan no tabata match cu su proposito di bida. E ta un caminda di evolucion constante y semper lo siña cosnan nobo pa mehora como persona. E tabatin e fortuna di conoce algun cristal cu a hibe na profundisa mas den su proceso personal, y cu awendia ta un gran apoyo den su practica di meditacion. Tur esaki a yude den su crecemento personal como tambe profesionalmente, ya cu pa medio di practica meditacion bo ta desaroya mas bo creatividad entre hopi otro beneficio como mehora bo salud mental y focus.
Den un sesion di crystal healing, e persona ta wordo guia door di un meditacion pa relaha su curpa fisico y mental, pa asina e focus den e momento presente. Depende di e aspecto cu ta bay traha riba dje, e cristalnan ta wordo selecciona y poni riba e persona mientras e ta den su estado di relahacion. Asina aki e por cuminsa na cera conoci cu su energia y e energia sutil di e cristalnan. Por ehempel tin uno cu ta esencial cu ta un balance di e puntonan energetico cu tambe ta conoci como chakras. Esaki ta wordo acompaña pa diferente cristal cu ta traha riba cada punto energetico. Tin hende cu tin nan puntonan energetico mas desaroya of kisas menos desaroya cu otro. E tipo di sesionnan aki ta yuda nos ekilibra nos puntonan di energia y mantene nos vibracion halto. Den quantum no ta existi tempo manera nos ta conoce den e mundo fisico cu nos ta biba aden. E practica di cada un di nos ta hopi personal. E ta depende di nos mes con lihe of facil nos ta laga atras tur loke ta attach nos na e mundo fisico, cu no ta aporta na nos bienestar holistico. Un ehempel ta emocionnan negativo di vibracionnan baho, cu no ta laga nos biba den plenitud nos momento presente den bida. Jessica Wolter ta mayan anochi den e session LIVE riba e Facebook page di FOCUS for di 7:00PM-8:00PM.


text:
Oranjestad-Sr.guillfred Besaril parlamentario pa partido Mep den fin di siman tabata involvi den un accidente. Segun Besaril a informa cu e incidente a keda solamente na danjonan material. Besaril ta sigi bisa cu e la tuma nota di un sin fin di speculacion cu a tuma lugar riba Tweeter y Facebook,y e ta lamenta esaki mes ya cu e personanan aki no sa kiko realmente a pasa.
E ta bisa cu berdad prome cu polis a jega e la bandona e lugar aki pero e tin su motibo y e ta bisa cu cada stap cu e la tuma tabata hunto cu esnan cu tabata na e lugar di e incidente aki,tambe e la gradici cuerpo policial y personal di Ambulance y tambe e tabata tin su gradicimiento pa prensa local.
Aki ta sigi mas informacio via e Player :


text:
ORANJESTAD – Luna di october, luna di flor. Nos muchanan a siña e cantica aki na basisschool y durante misa rond di Aruba ta canta e cantica aki den luna di october. Dia 6 di october ta luna nobo. Un bon dia, segun nos adultonan mayor, pa planta of transplanta mata.
Directie Natuur en Milieu (DNM) ta e departamento encarga cu formulacion di e maneho tocante nos naturalesa y medio ambiente na Aruba. Ademas di esaki, DNM tambe ta yuda conscientisa riba temanan cu ta cay bou di e capa di Naturalesa y Medio Ambiente di cual un di nan ta e topico di nos flora, nos matanan.
Ministerio di Transporte, Integridad, Naturalesa y Asuntonan di Adultonan Mayor tambe a proclama luna di october como e luna di adultonan mayor. Nos generacionnan nobo tin masha hopi pa siña di nos adultonan mayor. Ta nan ta esunnan cu ta pasa e custumbernan, conocemento, cultura y hopi mas pa e generacion nobo. Si nos wak riba nos calendario, nan ta indica cu dia 6 di october ta luna nobo. Nos adultonan mayor ta bisa cu ora ta luna nobo, ta dia pa planta of transplanta matanan. Tambe tin hendenan cu pensamentonan diferente. Nan ta basa nan mes ariba e hecho cu nan ta planta tur dia y e matanan ta bay bon tambe. Hopi cientifico no ta basa nan enseñansa of estudio riba luna nobo of yen, nan no ta kere den esey. Pero generalmente plantamento tin hopi beneficio pa tur hende y nos planeta. Recientemente, nos a tuma nota di organisacionnan no-gubernamental cu tin accion di plantamento na diferente sitio na Aruba. Esaki ta di encurasha y aprecia masha hopi mes.
Na cuminsamento di luna di october nos minister president a pone riba su pagina social “Luna di october, luna di flor”, luna cu tur dia e lo pone un potret di flor pa asina alegra e dia. E ta invita un y tur pa join e den e challenge nobo cu el a yama #LunaDiFlorChallenge. Pa asina nos yena facebook yen di potretnan di flor. Na Aruba nos tin hopi mata local cu tambe ta saca flor bunita. Por pensa ariba e matanan cu ta floria geel manera Kibrahacha, Foyo di cruz, mata Combles, Cawara di mondi, Curahout, Brazil, Taki, Supi, Tuna, y asina por menciona hopi mas.
DNM kier uni na e yamada di minister president pa no solamente pone un bunita potret di flor riba e plataforma social Facebook, pero tambe riba 6 di october planta un mata of transplanta un mata. Ora di haci uzo di e #LunaDiFlorChallenge por pone un flor di un mata local cu ta saca flor, por pone e color di flor cu e mata ta saca y pone #Dnmaruba pa nos por wak e flornan y e nomber local. Feliz luna di october dedica tambe na nos adultonan mayor. Nos ta yama boso danki pa boso conocemento.


text:
E Buro di Defensor di Pueblo
Pa kumpli ku su tarea e Defensor di Pueblo ta disponé di un Ofisina. E Ofisina aki ta legalmente ankrá den artíkulo 10, promé sekshon di e ordenansa nashonal defensor di Pueblo. E sistema di traha i e organisashon di e Ofisina di Defensor di Pueblo ta wòrdu determiná dor di e Defensor di Pueblo. E kondishonnan di trabou di e personal ku ta den servisio ta wòrdu depositá den un reglamentu di personal. Konsekuentemente e Defensor di Pueblo ta outorisá pa tuma personal den servisio segun akuerdo laboral sivil. E reglamentu aki ta wòrdu aprobá despues di haña aprobashon segun dekreto nashonal.
Tantu e presupuesto di e Ofisina komo e responsabilisashon di e gastunan hasí ta forma parti di e presupuesto, respektivamente e kuenta di Estado, bou di e kapítulo Órganonan di Estado.
E Ofisina di e Defensor di Pueblo Kòrsou ta konsistí aktualmente di e siguiente personanan:
-
Señor mr. Keursly R. Concincion
-
Señor Raymond Mathilda
-
Señora Geritne Goeloe
-
Señora Lysandra Crestian
-
Señora Sulaica Martis
-
Señora Louella Wawoe
-
Señora Kyrzah Harts
-
Señora Jennifer Josefa


text:
Yamado na personal cu ta traha den cuido pa busca nan 'Booster Shot'
Departamento di Salud Publico ta invita tur esnan cu ta traha den cuido pa nan busca nan ‘Booster Shot'.
Pasa na ImSan na San Nicolas (mas exactamente, den e edificio na unda e ambulancenan ta staciona), dia 13 di December, entre 9’or di mainta y 3’or di atardi 'non stop'.
No ta nesesario pa traha un cita. Pa e grupo aki lo haci uzo di e sistema ‘walk-in'.
Ta importante pa cada persona bin cu su prueba di vacunacion anterior y tambe su carchi di AZV.
Si e dunador di cuido tabata positivo pa COVID-19 den e ultimo 6 luna, e ora e lo no por wordo vacuna, pero mester warda 6 luna despues di a test positivo pa haya e 'Booster Shot'.
Pa mas informacion por tuma contacto cu DVG na 522-4200 of 280-0101.


text:
Movecionnan politico ta sigui riba nos isla y awe mainta por a nota cu Alan Howell a kies pa un otro rumbo pa eleccion 2017.
E candidato number 27 riba lista di AVP durante ultimo eleccion a dicidi di anuncia su retiro for di partido berde. Igualmente el a laga sa cu e no ta sigui mas den su funcion di consehero di gobierno. El a haci enfasis cu e no a drenta politica pa sinta na banki sino pa trece cambio specialmente pariba di brug, y su pueblo  di San Nicolas. E no a bisa ainda si e lo join cu otro partido politico. Sinembargo el a laga sa cu tin un acercamento cu un partido.
Reaccion POR
Rumornan fuerte ta indica cu e lo ta bayendo cu partido POR pa cual a aserca un di e lidernan di e partido, Otmar Oduber cu e pregunta si Howell lo ta riba nan lista. E reaccion di Oduber tabata corto pero a bisa “Nos ta papiando. Tin hopi potencial, pero no a worde reconoci. Lo por ta sigur un bon adquicion pa E Forsa Nobo su Team!”


text:
Oracion hopi biaha ta wordo neglisha, hende ta lubida riba Dios.
Pero Hesus a bisa cu tur locual nos pidi Tata den Su nomber, Dios lo hacie pa nos.
Asina ta para scirbi den Mateo capitulo 18:19 ; Atrobe Mi ta bisa boso, cu si riba tera dos di boso bay di acuerdo, tocante di cualkier cos cu nan pidi, esaki ta wordo haci pa nan door di Mi Tata cu ta den cielo, pasobra caminda dos of tres reuni den Mi nomber ey Mi ta meimei di nan.
Un bida di oracion na Dios ta un obligacion pa nos tur, pasobra ta den Su nomber so nos por reuni y sin un bida di oracion nos bida no tin direcion, y enemigo ( diabel) ta probecha di esey tur dia.
Nos ta mirando con maldad ta avansa y nos tur ta mira dia pa dia con emocion ta hiba na sensualidad, y sensualidad ta hiba na inmoralidad, pero e unico cu por yuda nos ta oracion, pasobra Hesus mes a bisa den Lucas 22:40 : haci oracion pa boso no cay den tentacion.
Cuanto hende no ta wordo domina door di emocion cu ta pone nan rabia, y comete acto di violencia?
Cuanto hende pa medio di sensualidad no ta drenta inmoralidad,adulterio,y cuanto no ta yega na abuso sexual, y violacion?
Pero pa tur e cosnan ey nos tin oracion pa kibra cadena di maldad, pasobra tur hende mester sa cu e unico nomber den cual bo por reprende satanas y tur su demoñonan ta den nomber di Cristo Hesus.
Ta esey ta e unico nomber cu tin poder riba scuridad, y dominio di maldad..
Hende ta mas preocupa cu nan mes y no ta busca cara di Dios, nan ta pensa cu nan mes tin solucion pa tur cos pero e palabra di Dios ta bisa nos den Proverbionan 28:26 : Esun cu confia den su mesun curason ta un bobo, ma esun cu cana cu sabiduria lo wordo libra.
2 Timoteo capitulo 3 vers 1-9 ta papia di tempo trabahoso, y ta demostra na nos tur locual hende cu no tin temor di Dios lo haci, y tambe esnan cu no ta tuma e palabra di Dios na serio lo haci bofon.
Ni placa, ni titulo, ni e funcion di mas halto cu nos por logra , lo no por reemplasa e presencia di Dios, pa nos bida, y si nos kier e presencia di Dios den nos bida nos mester tin un bida di oracion.
Oracion ta nos contacto cu Dios, caminda nos ta pidi intervencion di Dios, pa e tuma control, pasobra nos tin di admiti cu nos mester di Dios den nos bida.
Nos ta mirando hopi cos desastroso ta pasa rond di nos , cuanto malesa,maldad y destrucion, cuanto envidia y malisia, pero tene cuenta cu pa medio di oracion nos por vence tur obstaculo.
Den Lucas capitulo 21 vers 34 + 35+36, Cristo Hesus ta splika bon cla kico ta sperando e mundo aki, pero tin algo cu Hesus a enfatisa bisando: Ma keda alerta tur ora bay haciendo oracion pa boso por tin forsa pa scapa di tur e cosnan aki cu ta bay tuma lugar y pa para dilanti di e Yiu di hende.
Nos mester bolbe bek na e oracion di famia, caminda tur hende ta sinta na mesa y haci oracion un pa otro, y pidi otro depensa y pordona otro esey ta boluntad di Dios.


text:
K R U E L ta next pa Randy
"Pa loke ta Gentz aworakí, nos ta bai ‘release’ un piesa nobo di mi, kual ta hiba di título "K R U E L". Pa e piesa nobo aki, nos a graba un videoclip tambe. E piesa mes lo wòrdu lansá djamars dia 20 yüni 2017 na radio emisoranan", tabata palabra di e talentoso kantante di e agrupashon musikal Gentz, Randy Leroy.
'Kruel' lo bira un tema ku a konta ku trabou di ‘Randy Leroy’ i Randy Roshuevel. Xemio Jacobs tabata e persona pa finalisá e trabounan pa e ideanan kristalisá. Tambe 'Randy Leroy', kende tabata konosí den e agrupashon musikal Cache Deluxe, a splika mas aleu ku Gentz ta preparando pa selebrashon di nan di 2 aña di eksistensia. (Full interview)


text: KRALENDIJK – Gobièrnu di Boneiru ta deseá pa hasi mas fásil e proseso pa un invershonista òf empresario haña pèrmit pa un empresa di su deseo. Pa esaki lo introdusí un asina yama ‘One Stop Shop’. Hennyson Thielman a splika tokante esaki durante den reunion di Konseho Insular. E ta konsehero di diputado Elvis Tjin Asjoe. “E ‘One Stop Shop ta enserá ku e empresario por yega na un lokèt i pidi pa un pèrmit. E no mester pasa diferente kaminda, entre nan; ofisina di poblashon, R&O, KVK i ofisina di impuesto. Nos ke simplifiká e proseso. E intenshon ta pa krea un sistema online, i momentu e impresario disidí pa kuminsá un negoshi, e ta bai online i yena su informashon i risibí e pèrmit nesesario. Esnan tras di kortina tambe mester por aselerá e proseso rápido. Pasobra tantu bal hasi e proseso online pa e kana mas rápido i esnan tras di kortina ta stanka e proseso. Ya nan ta atendiendo e asuntu pa tur kos bira mas rápido. Kolegio Ehekutivo a reserva fondo pa inisiá e inisiativa menshoná. Plaka mester ta sufisiente pa karga e plan. E ta rekerí hopi sèn pa ehekutá e plan den su totalidat. E plan ta pa traha esaki huntu ku sektor priva, i tambe i huntu ku ministerionan Hulandes. Esaki ta bon ya momentu ku yega asina leu pa ehekutá e plan, Hulanda tambe tin un ròl grandi pa yuda ku e parti finansiamentu”, Hennyson Thielman a bisa.


text:
Nos ta den un aña parlamentario nobo, y esey semper ta bay acompaña pa discurso di Gobernador, unda gobierno di e momento ta presenta loke ta intencion den e aña nobo. E discurso no ta un mensahe personal di Gobernador, sino un documento di e gobierno local, cu e ta encabeza, pero pa cual e no ta carga responsabilidad politico. Teniendo esey bon na cuenta, cu esaki di ningun manera ta critica riba Gobernador, aki nos impresion di e discurso.
En general no por spera cu den su discurso Gobernador ta bay elabora ampliamente riba ningun tema, asina ta cu no ta straño cu no ta scucha, o lesa, tanto cos sobresaliente cu lo por sorprende nos, cu ta custumbra cu e diferente temanan cu ta bin dilanti. Sin embargo, a toca varios tema unda ta importante pa sigui elabora riba nan, hustamente pa loke no a bin dilanti den e discurso.
Un di nan ta por ehemplo e anuncio di e deseo di yega na reapertura di frontera cu Venezuela, segun e discurso di Gobernador. Ta trata aki di apertura di e frontera maritimo, pa tur claridad. Sin embargo, habri e frontera ey no por depende solamente di consideracion di importacion mas economico di fruta y berdura. Pa esey, e ta un asunto di demasiado peso, manera entrada continuo di persona indocumenta di Venezuela y otro nacion, unda a demostra den ultimo añanan cu nos autoridadnan no tin e capacidad pa contene e fluho ey. Di otro banda mester considera tambe cu no tin un situacion mas faborable na Venezuela, cu por haci cu e salida di e ciudadano Venezolano en busca di un mihor futuro lo por bira menos. Esaki ta conta pa e situacion politico, economico y social, y di violacion di derecho humano. Riba tur esaki ta bin e situacion di delincuencia relaciona cu narcotrafico den nos region, unda ta importante tuma na cuenta algun aspecto importante. Uno ta cu keto bay na nivel internacional, y sigur pa loke ta e paisnan Europeo y Norteamericano, ta considera e regimen di Nicolas Maduro como intimamente liga na narcotrafico y labamento di placa. Regularmente ta sali, den e medio aki tambe, noticia di e caso na Merca di e testaferro di Maduro, cu supuestamente tabata administra centenares di miyones di dollar di Maduro, scondi den varios empresa. Tambe tin cera na Merca e dos sobrinonan di casa di Maduro, cu tabata organiza transporte di droga via plataforma presidencial na Maiquetia. Den ultimo decadanan e organizacionnan guerrillero Colombiano a haya tur facilidad pa organiza nan logistica via Venezuela, bao gobernacion di e camaradanan Chavista, di e mesun corte ideologico. Awor, cu un gobierno izquierdista na Colombia, e pregunta grandi ta con e presidente nobo ta bay actua den e asunto aki. Ta di comprende cu e parti derechista (e.o. e organizacionnan paramilitar) den narcotrafico lo haya mas problema cu e gobierno nobo, pero ta bay percura pa control debido tambe riba e compañeronan ideologico di su propio pais? Y kico tur esaki tin como consecuencia pa e rutanan di narcotrafico den nos region? E situacion ta bira mas complica pasobra e colaboracion di e dos gobiernonan izquierdista cu Merca y Hulanda, responsable pa nos fronteranan, lo bira diferente? Tin hopi mas asunto pa tuma na cuenta cu solamente e propaganda di prijs mas abao di fruta y berdura, mientras cu ta e pregunta si esey en berdad ta bay yuda tanto. Di tur manera semper un gran parti di fruta y berdura bendi na Aruba no tabata bin di Venezuela promer cu a cera frontera.
A toca tambe e tema di e peso di interes riba prestamo cu ta afecta presupuesto di gobierno. Esey ta un problema en berdad, mas cu tur cos pasobra no kier tende di baha gasto pa por yega na un surplus mas pronto cu ta posible, pa por baha gasto di interes a traves di keda sin renoba debe, usando placa di reserva…, cu mester crea… cu surplus riba presupuesto! Menciona interes so no ta yuda, es mas ta camufla e problema berdadero, cu ta e debe astronomico mes, di 6.000 miyon florin, pasobra ta esey ta refleha den e conocido corelacion debe/GDP, cu ta na mas o menos 100%. Un biaha mas: tur cos cu ta mas cu 70% di debe/GDP, ta zona di peligro extremo. Pa pais chikito manera Aruba ta importante yega na e zona di debe manehable, cu ta 50% di GDP, cu ta algo cu nos lo alcanza, talvez, na aña 2039…, si cumpli cu e acuerdo cu Hulanda, cu gobierno ta bringando cu alma y cuerpo. Un bataya constante cu nos financista principal, mejor dicho financista unico, cu ta urgi nos gobierno pa bay den e unico direccion sensato cu tin. Tin ora cu bo ta contemplando e pleito continuo aki, bo por hasta haya e impresion cu ta nos ta financista y ta nan tin mester di nos… Ta facil awor pa pone den e discurso cu ta obhetivo pa “reduci debe y gastonan di interes di acuerdo cu normanan internacional manera recomenda pa Fondo Monetario Internacional y palabracionan haci cu Hulanda na 2018.” Hay que ver para creer… Nos tabata demasiado biaha na e punto aki pa kere cu awor si ta para e pleitonan inutil y ta cuminza enfoca riba e problemanan grandi nos dilanti. Pa esey, mester pone Aruba promer cu amigo y famia…


text:
ORANJESTAD – Aruba Airport Authority N.V. (AAA) su Wings of Hope (WoH) a organisa e prome 6K Sustainable Development Goals (SDG) Awareness Fun Walk & Run ribaDiasabra September 3, 2022.
Un total di 211 participante a participa na e SDG Fun Walk & Run pa crea fondo pa Micky’s Foundation y Stichting Casa Cuna Progreseo y pa crea concientizacion riba e importanciadi e Sustainable Development Goals di Nacionnan Uni. E dos fundacionnan a wordo escohi dor di AAA su empleadonan pormedio di un poll.
Micky’s Foundation ta brinda muchanan cu limitacionnanfisico y/of mental cu terapia specializa y intensivo na cas di famianan completamente gratis. Micky’s Foundation ta organisa proyecto nan pa 3 luna consecutivo 4 bes pa aña pa por garantiza e continuacion di terapia. Cada terapia ta wordoduna cu por lo menos un mayor di e mucha aserca pa asina e mayor tambe por duna e mucha terapia na cas.
Stichting Casa Cuna Progreso ta un cas di mucha pa dunamuchanan cu (temporalmente) no por biba na nan cas pa motibonan manera neglicencia, abuso sexual of abuso fisico. Stichting Casa Cuna Progreso tambe ta guia e mayornan e adultonan di crianza di e muchannan.
Na final di e SDG 6K Fun Walk & Run, e participantenan pora disfruta di algo pa refresca incluyendo awa di coco cu e branding di Wings of Hope riba e coconan, fruta y tambe a ricibi un regalo como muestra di aprecio. Den presencia di tur participante, AAA Wings of Hope a presenta un donacion di AWG 5,000.00 na cada fundacion. Pa conclui e evento, un total di 29 premio a wordo parti entre e participantenan y ainclui gadgets electronico, certificado di shopnan deportivo, dinner vouchers y airfare vouchers.
WoH kier a gradici tur boluntario, individuo, organisacionnany otro service groups cu a participa na e SDG 6K Fun Walk & Run pa asina hasi esaki uno exitoso. WoH ta lo sigui contribuina proyectonan cu ta crea un mihor future pa e comunidad di Aruba, specialmente pa muchanan.
Sustainable Development Goals (SDGs) pero tambe riba e importancia cu cada individual su participacion tin den proyectonan manera esaki pa crea un mihor futuro pa e comunidad di Aruba, specialmente pa e muchanan.


text:
Share this on WhatsApp
Mayoria di nos tin un of mas plan serio pa e siguiente aña, como tambe desicionnan pa mehora nos mes den diferente aspecto di nos bida. Lo ta bon pa nos analisa tambe nos relacion. Particularmente e area sexual, y mira na unda por mehora e parti importante aki, specialmente pa mantene e coneccion intimo, e ‘lijm’ cu ta wanta nos hunto. Aki ta sigui 10 resolucion pa aña 2019, sin orden di importancia.
1. Stop di tin berguensa
Den cualkier relacion sano, bo pareha ta e persona cu mas bo por confia. Es mas, esaki ta e persona cu regularmente ta wak bo completamente sunu, den bo estado mas vulnerabel. Intimidad, aunke ariba su mes e ta algo priva, no ta algo pa bo tin berguensa di dje. Si ta asina, tuma tempo pa analisa di unda e sentimiento di berguensa aki ta bin y realisa cu entre pareha, no tin nada ‘taboo’. Sex ta algo completamente natural. Un expresion humano cu poder di creacion.
2. Tuma tempo pa ‘foreplay’
Ta importante pa bo pareha sinti cu bo ta stim’e y bo ta ‘care’ p’e. Nos tur ta druk y tin tendencia di lubida riba detayenan, pero pa un bon entendimento y acercamento, bo mester zorg pa ‘quality time’, tambe den e area sexual. Tuma tempo pa desconecta di tur otro hende y tur otro cos y duna atencion completo na bo pareha. Carici’e, explora su curpa y haya sa su gustonan.
Tuma tempo pa desconecta di tur otro hende y tur otro cos y duna atencion completo na bo pareha.”
3. Duna otro un full body massage
Contacto fisico ta mas cu solamente e acto sexual. Hasta si e intencion na e momento ey no ta pa haci sex, haci uzo di e oportunidad pa duna y disfruta di un masashi di curpa completo. Uza azetanan manera sweet almond oil of coconut oil pa un masishi exotico. E azetanan aki ta comestible si no agrega nada mas. Pa un masashi relahante, romantico y sensual por agrega azetanan esencial manera lavender, rose y ylang ylang. Make sure cu bo azetanan ta natural y safe pa uzo riba cuero. Pa esaki mi ta recomenda e marca “Chi”, obtenibel na Curiosa
.
4. Introduci ‘rollenspel’
Haci, aunke de vez en cuando, un ‘rollenspel’. Rollenspel ta algo hopi divertido y alavez ta yuda kibra e monotonia den e bida sexual. Pa esnan cu no sa kico mi kiermen, rollenspel ta mescos cu ora boso ta actuando den un comedia y boso ta representando un of otro personahe. Disfraz, lingerie, make-up, peluca y acesorio ta forma parti di esaki. Uza bo creatividad y have fun cu bo pareha.
5. Introduci posicionnan nobo
Un bon referencia pa posicionnan sexual cu kisas ainda boso no conoce of no a purba, ta e buki ‘Kama Sutra’. Google esaki, como tambe ‘Tantra’ y share e informacionnan aki cu bo pareha. Zorg pa bo no bira demasiado comfortabel. Ta un responsabilidad mutuo pa mantene e chispa den boso relacion. Mientras cu e candela ta sendi paden, no lo tin ningun motibo valido pa busca entretenimiento sexual pafor di e relacion.
Zorg pa bo no bira demasiado comfortabel. Ta un responsabilidad mutuo pa mantene e chispa den boso relacion.”
6. Introduci luganan nobo
Si e unico luga na unda bo ta haci sex ta den bo camber riba bo cama, a bira tempo pa cambia e custumber aki y purba otro luganan den cas. Y pa esnan cu ta durf, cualkier otro caminda cu boso ta sinti comodo. E sentido di aventura ta bay perdi door cu nos ta cay den rutina y automatismo. Kibra e monotonia explorando areanan nobo, esaki, claro semper teniendo na cuenta boso siguridad.
E sentido di aventura ta bay perdi door cu nos ta cay den rutina y automatismo.”
7. Wak peliculanan erotico hunto
Si bo no ta amante di pornografia of pa un of otro motibo ta haya esaki repulsivo, tin otro alternativanan den forma di peliculanan erotico. Ariba YouTube bo por busca pa haya idea cua peliculanan bo lo por wak hunto cu bo pareha, cu lo por alimenta e romance y sensualidad entre boso dos.
8. Crea un ambiente sensual
Haci uzo di belanan aromatico of incense pa crea un ambiente sexy. Si bo tin badkuip, yena esaki cu awa cayente y agrega flor, yerbanan aromatico of bath oil pa un baño relahante. Den douche, por haci uzo di bath spons cu showergel y baña otro. Ora caba, pone musica sensual y disfruta di un nice slow dance.
9. Explora e mundo di sex toys
Sex toys ta cosnan leuk pa introduci variacion den e encuentro sexual. Na Aruba tin diferente sex shops na unda bo por bay personalmente pa wak y haya conseho. Si esaki no ta algo cu bo ta sinti comfortabel cun’e, semper tin e opcion di order esakinan na un manera anonimo y confidencial. Contact mi via Facebook
messenger pa mas informacion tocante esaki.
10. Por ultimo: Laga los y have fun!
Nos tur sa cu sex no ta solamente algo cu nos ta haci pa procrea. Demasiado seriedad ta “kill the mood”. Kibra ijs, sea espontaneo, haci joke, hari y have fun cu otro. Bida ta demasiado cortico pa no disfruta di dje.
Kibra ijs, sea espontaneo, haci joke, hari y have fun cu otro. Bida ta demasiado cortico pa no disfruta di dje.”
Mi ta desea boso tur di antemano un bon y safe cambio di aña y cu tur boso soñonan por bira realidad den 2019.
Let’s make love happen!
Love Coach Desiree Swaen. Potret: Ayrton Tromp
Desiree Swaen ta un Coach profesional certifica, specialisa den relacion, perdida y spiritualidad. Combinando su pasion, educacion, training y experiencianan personal, Desiree a funda DS Relationship Coaching / DS Love Coach cu un solo meta: yuda hende descubri amor den nan mes y den otro. Sigui Desiree via su pagina di Facebook.


text:
Pa emergensia yama 911
Prevenshon e mihó opshon
Nos ta inkorporá prevenshon den nos servisionan i traha proaktivo pa garantisá seguridat kontra di kandela. Resientemente nos a lansa un kampaña pa konsientisá e komunidat Kurasoleño tokante seguridat kontra di kandela den nan kas. Den futuro nos lo lansá un proyekto pa konsientisá skolnan tambe tokante e tema importante aki.
Represhon
E departamento di Represhon ta e departamento ku ta sali bai duna asistensia na sitionan di kandela.
Prevenshon
E departamento di Prevenshon ta duna konseho na diferente instansia tokante prevenshon i seguridat kontra di kandela.
Preparashon i Entrenamentu
E tarea prinsipal di e departamento di Preparashon i Entrenamentu ta pa prepará e personal di Brantwer Kòrsou.
Asuntunan Personal i General
Nos departamento di Asuntunan Personal i General ta koordiná e operashonnan interno di Brantwer Kòrsou.
Dokumentonan
Nos ta disponé di diferente dokumento den kual bo ta haña konseho i instrukshon tokante seguridat pa loke ta trata kandela den bo propio kas, kas di kuido, tantu skolnan pre-eskolar komo básiko i avansá i durante dianan di fiesta.
FAQ
Aki nos ta presentá un lista di e preguntanan tokante nos servisionan ku nos sa risibí ku mas frekuensia.
Despues di e disturbionan di 30 di mei 1969, e gobièrnu di Kòrsou a realisá ku ya no ta posibel mas pa e Forsa Polisial sigui ehersé nan tareanan di paga kandela banda di nan tarea prinsipal di mantené órden i seguridat públiko. Pa e motibu aki, na aña 1973, a manda e promé tres personanan Hulanda pa sigui un estudio pa bira ofisial di bombero. Despues ku e promé tres ofisialnan a regresá, e promé bomberonan aspirante a wòrdu kontratá dia 14 di yüli di aña 1975. Pues a usa e fecha di 14 di yüli di 1975 komo fecha ofisial di e fundamentu di e brantwer di siudat bou di nòmber di Brantwer Kòrsou. Promé ku e fecha aki tabatin solamente un brigada chikitu di bombero na aeropuerto ku tabata spesífikamente destiná pa e lucha kontra di kandela na aeropuerto.
Tin 4 kazèrne di Brantwer: Mundu Nobo, Río Canario, Steenrijk i Barber.
E organisashon ta enkabesá pa un Commandant, di kual e departamento di Asuntunan Personal i General i e Manager Kwaliteit & Bijzondere Projecten ta kai direktamente bou di dje. Tambe e ta traha di aserka ku e departamentonan di PRO, Prevenshon i Represhon, Mantenshon & Logístika. Na su turno e departamento di Represhon, Mantenshon & Logístika tin e sup-divishonnan di Technische Dienst i Uitrukdienst, di kual e delaster tin kazèrne na Mundu Nobo, Rio Canario, Steenrijk i Barber.
Pa establesé rekisitonan di seguridat kontra di kandela pa prevení, limitá i kombatí kandela, pa limitá e riesgo di kandela i pa prevení aksidente den kaso di kandela.
– Un identifikashon bálido di e solisitante
– Un dokumento ku ta demostrá su derechi komersial òf personal na e opheto (kas/empresa/outo), etc.
– Den e kaso ku bo a wòrdu outorisá pa hasi esaki; Un identifikashon bálido di e hende ku a outorisá bo i un deklarashon di outorisashon (machtiging) firmá.
E eskudo ta duna protekshon na pais Kòrsou den kaso di menasa. E hèlm di brantwer kòrá ta simbolisá ku Brantwer Kòrsou ta presente pa protehá Kòrsou kontra di insidentenan. E parti kaminda e pais di Kòrsou mes ta rondoná pa blou ta nifiká ku pais Kòrsou ta un isla rondoná pa laman. Tambe e ta simbolisá ku e laman aki ta wòrdu usá pa paga kandela. E vlamnan ta para pa mas vigilansia i asina prevenshon i preparashon tambe ta drenta den enfoke. Por último, e materialnan den e logo (Straalpijp, Zuigbuis, hacha i kabuya) ta para pa e materialnan ku Brantwer ta usa pa ehersé su tareanan.
Eventonan
Brantwer Kòrsou ta organisá diferente evento pa trese un impakto positivo den nos komunidat. Entre e eventonan ku nos ta organisá ta eventonan pa informá nos komunidat tokante e tema di seguridat i eventonan pa selebrá nos bomberonan. Klek riba e boton “Eventonan” pa mas informashon.


text:
UPDATE YEGADA BARKU MS RIVIERA.
Kralendijk – Awe den oranan di mainta Gezaghebber di Boneiru sr. Edison Rijna a laga yama un rueda di prensa pa duna un deklarashon aktualisá enkuanto bishita di e barko krusero Riviera di e kompania Royal Caribbean Cruise Ltd.
Manera ya a menshoná den un komunikado anterior ku supuestamente tin pasaheronan infektá ku un vírùs ku ta kousa sakamentu i diarea. Ta trata aki di posibelmente e norovirus i/òf Norwalk vírùs .
Den Gezaghebber su deklarashon na prensa ela trese dilanti ku e tim di Salubridat Públiko, huntu ku Staf médiko di San Franciscus Hòspital , Havenmeester, Agensia di e barku i Direktorado Supervishon i Mantenshon di Lei , a wak e situashon i akuerdo konsehonan ku Gezaghebber a haña di instanshanan tantu lokal komo internashonal manera Rijksinstituut voor Volksgezondheid en Milieu a pone ku a yega na e desishon ku e barku Riviera por drenta Boneiru. Esaki por a sosode tambe abase di sierto medidanan di prevenshon/protekshon ku e personanan riba e barku no afektá i ku no tabata den kontakto ku personanan afektá.
Mas aleu Gezaghebber a trese pa dilanti ku awe mainta e grupo di Salubridat Públiko i e grupo di Supervishon i Kòntròl di Lei a subi na bordo i a hasi e chekeonan nesesario i abase di esaki a konfirmá loke ya konosí i a konfirmá na Gezaghebber despues di a tuma konsehonan nesesario di otro instanshanan ku lo ta seif pa hendenan baha e krusero kombiná ku algun medidanan ya menshoná den nos komunikado anterior. Despues di tur e aspektonan di kòntrol, higièna, medidanan di prevenshon e krusero a haña e notifikashon ku e ta deklará liber i ku e personanan no infektá i ku no tabata den kontakto ku personanan infektá por baha e krusero.
E medidanan/ instrukshonnan manera desinfektá nan mes dor di mantené e higiena durante di tosamentu i higiena prinsipalmente di nan man i tambe na momentu di desembarká, mester desinfektá prinsipalmente e mannan ku e medionan disponibel, manera djèl ku tin na disposishon di e pasahero na porta di e barku promé ku desembarká ta keda te ku awe tardi 17.00or na vigor ora e krusero bandoná Boneiru.
Tin ku aksentuá ku ta trata aki di un di e kruseronan ku ta riba e lista pa bishitá Boneiru. Ta trata di un kantidat di 81 personan infektá, kual tres tripulante i sobrá ta turista. Mester bisa tambe ku di e personanan infektá aki ya kaba un desénas ta rekuperando satisfaktoriamente.
FUENTE: OLB.


text:
90% di tur artista, aktivo den e mundu teatral òf di aktuashon na Kòrsou, a uni pa brinda pueblo un Festival di Teatro Kultural-históriko, den e temporada di krísis akí!
Teater ta un bon medio pa brinda konsientisashon kultural-históriko. Den tempu di gloria, añanan 80, un públiko di kasi 38 mil persona tabata gosa di un solo komedia den Centro Pro Arte (Eligio Melfor, Arte ProBa). Aktualmente tin hopi hóben aktivo ku produkshon di videoclip i otro tipo di obra oudio-visual den kua tin aktuashon. Pues APKI ke yuda invertí den un era nobo di teatro, aktuashon i edukashon kultural-históriko na Kòrsou. Asosiashon Promoshon Konsenshi Istóriko (APKI) den kolaborashon ku artistanan teatral i e plantanan lokal TeleCuraçao i TV Direct lo presentá e festival.
Gibi Bacilio representando Asosiashon Promoshon Konsenshi Históriko huntu ku Giovanni Abath ku ta representá e gruponan teatral i tambe komo direktor di esena a duna Djasabra un splikashon di e idea i di e obranan. Ta di tres bia ku ta tuma lugá un festival di teatro históriko ounke e bia aki muchu mas grandi i diferente ya ku e ta bai riba pantaya i alabes e lo ta historia i kultura.
Di tres festival
Gibi Bacilio a konta ku na 1988 tabatin e promé festival históriko ku a tuma lugá na luna di mei den Sentro Pro Arte, e di dos a tuma lugá ora a konmemorá 200 aña di lucha pa libertat na 1995. Esei tambe mester a tuma lugá den Sentro Pro Arte, pero debí na entre otro finansa no a logra. A kai riba e idea pa bai Isla Bèrdè, ku a keda kombertí den un anfiteater i a presentá un espektákulo tur afó. Na e momentu ei 250 hende por a presensia e obra. Gibi Bacilio ta konta nos ku tur e dos promé festivalnan tabata puramentu festival di teater históriko APKI ta para pa historia i nan ke pa historia drenta mas serka hende, serka hóben, via skol, programa, hende mester sa nan historia. A usa un teater ku ta un di e medionan di mas fuerte pa informá, forma i eduká i alabes konfrontá hende i den kuadro ei a disidí di bai ku e festival di teater históriko. Den e festival a hinka e lucha pa libertat i Tula pero historia ta muchu mas ku entre otro Chacutu, 30 di mei etc., etc. Asina teater a bira mas grandi na 1995 kaminda tabatin mas grupo ku a partisipá, ku diferente tema di historia di Kòrsou. Awor nos a yega na e di 3 festival ku mester a tuma lugá aña pasá ku 225 aña lucha pa libertat. Pero situashon a disidí otro na momentu ku a keda konfrontá ku e pandemia di COVID. Tur kos a stanka miéntras ku tabatin masha hopi grupo interesá. Papiando ku Rudolf Crispulo komo kordinadó di e festival, nan a bin riba e idea di graba e festival i pone esaki riba pantaya di televishon. Gibi Bacilio di su parti ta gusta teater, kaminda hende ta sinta mira, pa e por wak e ekspreshon den hende su kara. Pero ora a mira e embergadura di e pandemia, a disidí di tòg bai graba. Hopi grupo a haña e idea masha bon mes, un desaroyo nobo i nan ta bai pe.
22 obra
A kuminsá mobilisá e gruponan pasobra algun a kai na kaminda debí na COVID, otro ku problema i finalmente a keda 22 grupo teatral ku lo partisipá den e festival. Ta 90% di e gruponan di arte na Kòrsou ta den e di tres festival. I pa promé bia e festival yama kultural históriko, esaki ta nifiká ku banda di mira historia di Kòrsou i diferente episodio alabes, tin obra tambe ku ta mustra e kultura. Por ta di ántes ku folklor òf esun aktual kiko ta sosodé den nos komunidat. A amplia e konsepto i ta netamente e gruponan tabatin e interes pa kultura tambe i no historia so. Lo tin 22 obra entre 10 pa 30 minüt, i lo abarká tur género ku por imaginá. Lo tin komedia, historia konta, poesia, baila i hopi mas. Ta henter e gama di ekspreshon lo ta den. Tambe lo tin diferente obra ku ta kultura di Kòrsou ta bin dilanti kontando kon nos tabata anda ku otro ántes i kon el a konta òf kon ta anda awor ku otro i tambe diferente episodio di nos historia. Mayoria di e grupo ta konsistí di hóbennan pero tambe lo tin e grupo Ankra na Otro ku Diana Lebacs, Laura Quast, Rina Penso ku tambe lo ta riba pantaya.
Oula na Habaai
TeleCuraçao i Tv Direct a graba i kada un a haña mitar di e obranan pa graba. A graba den oula na Habaai ku tabata un teatro masha gustá ántes. Den e oula ei, ku awor ta manehá pa Teatro Kada Ken, e grabashon a tuma lugá. Gibi Bacilio a bisa ku for di ora drenta e oula bo ta sinti ku ta un teater, e tin tur kos di un teater. E grabashonnan tabata masha interesante segun Bacilio. Ta trata di obranan profeshonal i tantu Tv Direct komo TeleCuraçao a hasi un trabou profeshonal i di mes huntu ku Rigoberth Samson, ku su vishon teknológiko, lus i zonido tabata tremendo kombinashon. Awor tur hende ke mira e resultado. Ta spera ku e lo pasa promé ku novèmber kaba pero sino sper’é pronto, sino ta kuminsamentu di desèmber i si no ta bai kuminsamentu di yanüari 2022. I ora ta papia di historia ta kue for di 4 mil aña promé ku Kristu ku e promé habitante na Kòrsou i bin te awe. Ta un historia i kultura amplio lo keda kontá i presentá Gibi Bacilio a splika.
Kasi nos no a partisipá
Giovanni Abath ta direktor di esena di grupo Kara i el a representá e gruponan di teatro splikando Djasabra di e trabou grandi ku a keda hasi pa Rudolph. E ta kòrda kon nan a traha un group chat ku a drei kasi un aña. E festival aki mester a kuminsá aña pasá, pero COVID a kai aden i mester a posponé. Dado momentu tur hende a haña ko’i hasi i a stòp di trein. A keda posponé pa di dos bia, miéntras tin grupo a disidí ku nan no ta bai mas. Giovanni Abath su grupo a tuma desishon ku nan tampoko no ta partisipá mas, pero ta nèt Gibi Bacilio a logra ku nan a kambia di idea. Gibi tabata un preokupá pasobra 2 grupo a disidí di no ta partisipá mas. El a bisa Djasabra di ta kontentu di a kambia di opinion pasobra tabata un dushi eksperensia ku e festival a bira un grabashon. E manera ku a hink’é den otro, un grupo ta drenta graba, sali i pa otro por drenta pasobra mester a tene kuenta ku kantidat di hende huntu. Kada grupo a haña nan orario i pa kada planta di televishon por hasi nan grabashon. Henter e grabashon a kana bon i masha bunita. Giovanni a splika ku John Nagtegaal tambe a hunga un ròl importante den e set up i konsehá kon pa hinka e kosnan den otro, kon pa pone tur kos, gruponan tabata drenta sali i grabashonnan a kana un tras di otro.
Un oportunidat a presentá
Pa Giovanni festival di teater ta promé bes ku e ta eksperensi’é, siendo e tin kasi 30 aña den teater. (Awor ku grupo Kara). Ta nèt na rant di 95 ku e último festival, Giovanni a kuminsá ku su karera den teater i semper el a tende di tantu festival ku tabatin lokal i internashonal, kaminda nos gruponan por a presentá pero e nunka a haña e oportunidat ei. I p’esei ku e oportunidat aki p’e tabata algu grandi. I ounke e no a bira un festival kaminda por sinta wak otro grupo i pa tende e aplouso di públiko pa bo sa ku bo ta bon òf esun promé tabata mihó, pero a logra si tin e eksperensia di por ta parti di e 22 gruponan ku te ainda nan tampoko no sa kon e otronan tabata. Nan tambe ta ansioso pa wak e otro gruponan kiko nan lo presentá. Ounke e no a wak, di loke el a tende, loke e por a mira hende ta drenta i sali, el a haña un impreshon ku ta algu grandi. Lo bai tin hopi forma di teater i esei lo hasi e festival aki interesante.
Dokumentá
Banda ku nan ta bai televishon ku un públiko mas grandi ainda por eksperensia e obranan, Giovanni a bisa ku festival ta keda dokumentá profeshonalmente. I esei ta algu ku lo ta hopi bon i ku pa añanan lo tin e festival aki komo esun di 3.
Peter Stuyvesant
Den kaso di grupo Kara, Giovanni a splika Djasabra ku nan tin un obra ku Rudolph Crispulo a skibi i Giovanni a sintié bon ku e obra. Tabata dos amigu ku a diskutí un ratu riba Peter Stuyvesant, su bon i su malu. I si bo ke ta sinsero e balansa a keda…i dependé kon bo lèn….i tin algun echo, ku esun ku mir’é mes lo saka su konklushon. Si algu ku kisas awe ta normal, aki 100 aña porta ta kastigabel. I p’esei kisas loke Peter Stuyvesant a hasi e tempu ei kisas pa su tempu tabata normal. Pero ta un obra masha bunita i kòrtiku di algu mas ku 10 minüt, i hopi fuerte. I na final mester tuma un desishon ku ta pro òf kontra.
Dediká
E festival ta dediká na dos personahe di nos historia sosial-kultural, esta sr. Angel Salsbach i sr. Eligio Melfor. Tur dos a keda entrevistá i tambe a entregá nan e opheto artístiko komo algu tangibel pa nan tin na nan kas pa nan kòrda. E opheto obra di arte ta trabou di eskultura trahá pa Giovanni Abath kende tambe tin amor pa arte. Algun persona partikular ku ta aktua den e festival ta e.o. sra. Rina Penzo ku a kaba den haña un homenahe pa su trayektoria largu den teater, sr. Steven Croes aktual parlamentario, i e hóben Christopher Leonora, nos último Rei di Tumba hubenil.
Algu pa komunidat
Gruponan teatral ke duna komunidat di Kòrsou un ehèmpel di kooperashon i union. Huntu, nan lo presentá total 22 obra kòrtiku, di durashon di entre 10 pa 30 minüt. Tin monólogo, duo, trio, kuarteto, etc, anto e obranan ta hopi variá pa loke ta género. Tin entre otro: drama, komedia, tragedia, tragikomedia, poema teatral, kuenta teatral i musikal. E festival akí ta pinta di bira un tremendo fiesta di aktuashon den kua tur tipo- i forma di teatro ta presente. Den e tempu akí di tantu reto, artistanan dje mundu di arte dramátiko lokal, ta sinti ku ta un bon momentu pa nan laga sinti un krenchi di nan forsa positivo. Den tempu di krísis, arte ta brinda speransa. E ta bira un refugio, un valf pa yuda saka tenshon, i alabes e brùg ku ta konektá nos na otro!
Gruponan ku lo partisipá
E siguiente grupo- i personahenan ku ta den e festival, ta duna un impreshon di variedat teatral-artístiko ku pueblo por spera:Teatro Kada Ken, Grupo Kara, Excel Arts Academy, Grupo Ankrá Na Otro, Albert Schoobaar, Milushka Birge, Giovanni Abath, Jeffrey Tromp, Shelomi Bakhuis, Rina Penso, Laura Quast, Diana Lebacs, Elodie Heloise, John Nagtegaal, Crisèn Schorea, Jeroen Heuvel, Eric Calmes,
Clay Toppenberg, Katiuska Quinones, Pito Polo, Sheila Payne, Francis Sling, Ojee Jansen, Richailine Elisa, Pachi Damon, Juni Jozef, i tur e demas artistanan ku ta partisipá!
Lanta e interes pa ora habri un teater nashonal
Gibi Bacilio ta spera ku e festival aki lo lanta bèk e interes serka gruponan pa presentá mas obra. I alabes pa bati na porta pa Sentro Pro Arte, ki dia e ta keda kla, ki dia un teater nashonal. Esei ta algu segun Bacilio ku mester ban pe. Giovanni Abath tambe ta kere ku mester traha riba e parti ei. pa un teatro nashonal mester kultivá e tera awor aki miéntras ta pensa pa konstruí sino ora kaba ku e teater e ta para te basha abou bek pasobra e públiko pa wak teater ta asina tiki awor aki, ku mester pone kuminsá duna nan kosnan den bario, den skol i gana nan interes pa ora habri e teater nashonal atrobe, tin hende den dje ku por yena salanan i pa e por drei.


text:
WILLEMSTAD – E ekiponan di Curaçao Sharks Aguatics i Curaçao Dolphins konhuntamente a bai di akuerdo pa nan miembronan ku ta praktiká e deporte di waterpolo, wòrdu repartí den 3 diferente ekipo. E miembronan a keda meskla entre e 3 ekiponan ku a ser forma pa partisipá na un torneo lokal di waterpolo. E ekiponan aki ta Wild Hogs, Sea Turtles i Poseidon. E kompetensia ku ta wòrdu hunga estilo ’round robin’ lo bai dos buèlta i despues lo tin e final entre e ekiponan ku kaba na promé i di dos lugá riba e tabla di posishon. E kompetensia a ranka sali djasabra último dia 18 di òktober na pisina Bennie Leito.
Pa loke ta e resultado di e promé enkuentronan ku a tuma lugá durante fin di siman ku a pasa, den e promé wega e ekipo komandá dor di Kevin Pieter, Sea Turtles, a gana di e ekipo di Wild Hogs ku skor di 14-5 i den e di dos partido e ekipo di Poseidon a gana e ekipo di Wild Hogs 12 – 9. E fin di siman benidero, pa ta mas eksakto djasabra 25 di òktober, e kompetensia lo kontinuá ku 2 enkuentro, e promé partido lo ta entre Sea Turtles i e ekipo Poseidon i den e di dos enkuentro Sea Turtles lo enfrentá Wild Hogs. E kompetensia ta kuminsá 12’or di mèrdia na Pisina Bennie Leito. Bin na bòshi bin apoyá e deporte di waterpolo.
Skema di partido:


text:
ORANJESTAD, Aruba: Pa prome biaha den historia di Aruba y di Dr. Horacio E. Oduber Hospitaal cu un total di 4 nurse a specialisa den neurologia. Coordinador di departamento Zorg Opleidingen, sr. Frans Figaroa, a indica di ta orguyoso y contento cu e educacion specialisa aki, pasobra e parti di neurologia ta algo cu hopi biaha ta bin dilanti hunto cu enfermedadnan di curason cual cada biaha ta birando mas y ma riba nos isla pues un specialisacion asina tabata necesario.
Aki na Aruba mester di hendenan specialisa den neurologia y cu por trata cu e pashentnan aki ora cu nan hospeda den hospital. Un parti di e educacion cu e nursenan den neurologia a enfoca riba dje ta e parti di duna informacion pa loke ta prevencion di stroke, sr. Figaroa a comenta. Si un hende haya un stroke pa un motibo of otro, na hospital tin diferente protocol cu mester sigui y pues esaki tambe ta cay den e opleiding aki.
Ta hopi importante pa tin hendenan cu ta super specialisa riba e tereno di neurologia cu por yuda traha e protocolnan, pero hunto cu e neurologonan cu ta trahando den hospital pa asina nan tambe por percura cu e pashentnan por haya menos daño ora nan haya un stroke. Ta importante pa despues di a sufri di un stroke cu nan por bay back den comunidad y funciona optimalmente.
E educacion di e 4 nursenan cu a specialisa den neurologia ta wordo duna conhuntamente cu Vrije Universiteit Amsterdam. Esaki ta ser coordina completamente door di departamento di Zorg Opleiding di Hospital, segun dr. Rob Tonk ta splica. E opleiding a ser duna completamente na Aruba pa loke ta teoria. E parti teoretico ta dura 30 dia, pero e ta parti den 1 aña y mey. E resto ta practica riba e departamento mes. Tur esaki ta coordina y planea Pa Vrije Universiteit Amsterdam conhuntamente cu Hospital di Aruba.
E estudio ta specialisacion den neurologia tabatin un duracion di 1 aña y mey. “Actualmente pa loke ta continuacion den e educacion specifico aki pa mas nurse no tin nada planea ainda, pero sigur cu si mester di mas di e enfermeronan specialisa den neurologia pa futuro”, asina dr. Rob Tonk a splica. E ta kere pa otro aña of aki 2 aña lo bay tin un biaha mas e opleiding aki pa 6 of 8 hende.


text:
E Ehèmpel di Abel
Levitiko 6..8 -13
Dios ta desea pa nunka nos no paga e kandela riba e altá!
Altá ta un luga di pas.
Altá ta un luga kaminda di bèrdat bo ta haña un enkuentro ku e Dios berdadero.
E pueblo di Israel a desobedese Dios ora nan a traha altá pa bahal i laga e altá di Dios atras.
Awendia tambe altánan ta wòrdu traha pa mundu i esun di Dios ta wòrdu despresia.
Altá pa bruheria.
Altá pa ritualnan maligno.
E altánan ku no ta pa Dios ta asina tantu ku nos no por menshona tur.
Abel ta un ehèmpel te ku awe. E ta e prome persona ku a krea un altá i ofrese un sakrifisio na e uniko Dios bibu, pa asina risibi un kambio di bida. Dios a kontest’e ku kandela for di shelu, pero pa motibu di envidia e la wòrdu mata pa su propio ruman Kain.
E deseo di Dios ta pa nos tambe tin e mesun fe i determinashon ku Abel, paso Dios so mesere un altá traha na Su nòmber i un sakrifisio bibu pon’é riba dje.
Hala serka di e altá di Dios i ofrese bo bida na dj’E.
Altá di mundu ta ofrese alegria pa un momentu, altá di Dios ta trese pas i felisidat berdadero.


text:
Marilynn ta studiante di Organisation, Government and Management (OGM) di Universidad di Aruba y den cuadro pa finalisa su studio, a prepara su tesis cu ta basa ariba con Algemene Rekenkamer ta promove y proteha integridad den su institucion. Den e investigacion aki Algemene Rekenkamer a escoge como e punto di salida, door cu Algemene Rekenkamer ya a introduci un Plan di maneho di Integridad y Codigo di Conducta. E pregunta di e investigacion ta, con Algemene Rekenkamer ta proteha y promove e maneho di Integridad den su organisacion. Otro punto cardinal den e tesis ta pa evalua si e institucion di Algemene Rekenkamer por fungi como un ehempel den e maneho di integridad y etica pa henter e sector gubernamental.
Pa e motibo aki a tuma contacto cu stakeholders interno y tambe externo. Un resultado hopi importante ta e impacto di Lead by example, door di un incidente cu a tuma lugar. Pa e motibo a aplica ey e Plan di Maneho di Integridad y e Codigo di Conducta stipula den practica tambe. Un resultado cu a resalta ta cu mayoria di e stakeholders externo, ta na altura di existencia di e Plan di Maneho di Integridad como tambe e Codigo di Conducta, pero solamente un persona a lesa e documentonan aki completo.
Algemene Rekenkamer tin su Plan di Maneho riba Integridad, Integriteitsbeleid, como tambe su Codigo di Conducta, Gedragscode, vigente desde aña 2020 pa tanto su miembronan di College como tambe pa su personal.
Algemene Rekenkamer ta gradici Srta. Marilynn pa su tesis y alabes ta dese’e hopi exito cu su futuro estudio na Hulanda.


text:
IPKO atrobe…? Y unda e avancenan ta…?
E delegacionnan di e tres islanan autonomo ta na Den Haag atrobe. Hulanda ta anfitrion e biaha aki pa e encuentro di e parlamentonan...
Contrato laboral di corto duracion… Atrobe den discusion…
E famoso contrato di corto duracion ta suheto na debate atrobe. Esey no ta nada stra├▒o pasobra e ley cu a duna bida na...
Fair trade y Red tape… Dos cos diferente…
Despues cu algun tempo pasa a aproba e ley pa constitui e autoridad cu ta bay vigila competencia husto den nos economia, recientemente por...
Reforma a cuminza…? Pero den ki direccion…?
Nos ta cuminza mira se├▒al cu ta indica cu e promer pasonan ta tumando lugar pa yega na e reformanan acorda, pero di cual...
Tira un tubo… Ta otro cu pasa tubo…
Recientemente tabata tuma lugar varios reunion informativo den e barionan cu por keda afecta pa pasada di un tubo nobo, e biaha aki di...
Hopi cambio chikito… Cu no ta yega nunca…
Nos atencion ÔÇô positivo ÔÇô a cay riba anuncio di un parlamentario di e partido menor den e coalicion actual, bisando cu el a...
Ta habri frontera… Djis pa fruta y berdura…?
Nos ta den un a├▒a parlamentario nobo, y esey semper ta bay acompa├▒a pa discurso di Gobernador, unda gobierno di e momento ta presenta...
Papia pasado so…? O mester inclui futuro..?
Nos ministro encarga cu finanzas a trece e debate di semper back den actualidad. El a mustra den su analisis reciente kico ta e...
Mester usa henter… E lista di pahra local…?
Un di e eventonan mas importante siman cu a pasa tabata continuacion di e caso penal contra e ex-ministro/actualmente parlamentario. Expresionnan di inocencia, haci...
Congreso nacional social laboral… Un necesidad acorda…
Gobierno a tuma iniciativa pa organiza un tipo di consulta cu partnernan den area di labor y seguridad social, bao di e nomber Congreso...


text:
Monica Pimentel y rumannan Klaber hunto cu su atletanan di Impact Taekwondo a yega Aruba bek despues di 3 siman di training y Tope na Mexico. Durante e 3 siman nan na Mexico e atletanan a train dos biaha pa dia, manera cu nan ta train na Aruba. Na Mexico nan a train hunto cu e seleccion di Monterrey y tambe hunto cu e seleccion di Argentina.
Nan a participa dia 2 di juli na e Copa Pro Fighter y nan a bringa contra atletanan di Monterrey y Nuevo Leon Mexico y a logra gana 2 Oro y 3 Silver. E atletanan a train hunto cu e seleccion adulto di Argentina cu tambe a bay Mexico pa camp training pa nan prepara nan atletanan cu ta cumpliendo cu nan plan di 2022.
Monica Pimentel ta contento di por a biaha cu 5 atleta pa Mexico. E camp training a aporta na e atletanan nan carera. Awor aki e atletanan ta keda Aruba pa un periodo pa sigui train y prepara pa representa Aruba na e proximo evento internacional cu ta un G ranking.
Presidente di Aruba Taekwondo Bond “ARTBO” Sr. Moises Fernandez ta gradici Monica Pimentel pa e esfuerso pa e Taekwondo di Aruba y tambe COA cu ta subsidia e rumannan Klaber cu ta e pre seleccion di Aruba.
Monica Pimentel ta gradici tur e automobilistanan y mayornan cu a pone man na nan curason y a duna nan donacion y a haci posibel pa e atletanan por a bay Mexico pa participa na e camp training y participa den e evento representando Aruba na Mexico.
Sin ayudo na e manera aki ta bira dificil pa nan por representa Aruba, danki pa tur boso sosten.


text:
Aruba ta respondiendo na e yamado pa vacuna masalmente pero tanten cu e mayoria di nos comunidad no ta vacuna y proteha ainda, tur protocol y medida ta keda vigente y aplicable.
Esaki ta e motibo pakico un persona cu recientemente a vacuna lo wordo buta den cuarentena preventivo si e tawata tin contacto estrecho pa un periodo largo cu un caso positivo. E vacuna di Pfizer cu actualmente Aruba ta brindando tin un eficacia di 95%. Esaki no ta nifica cu e persona vacuna lo no por contrae COVID-19 y sigui plama esaki, pero esaki ta nifica cu es cu a vacuna tin 95% menos chens di desaroya sintoma fuerte y complicacion compara cu es cu no ta vacuna na momento di bin den contacto cu e virus.
Sabiendo cu bo haña e vacuna ainda tin e posibilidad di contrae sintomanan leve y por sigui plama e virus, ta importante cu tanten mayoria di nos comunidad no ta vacuna es cu si ta vacuna wordo poni den cuarentena si e bin den contacto directo cu un persona cu ta infecta y asina pa evita di sigui plama e virus pa es cu no ta vacuna ainda y cu si por bira hopi malo di esaki.
Manera cu DVG ya a informa e vacuna no ta evita pa un 100% cu bo lo no haña COVID-19. E posibilidad ta keda cu bo por contrae esaki pero cu sintoma leve y mientras cu nos comunidad ta vacunando y ainda nos no yega un cobertura halto di entre 75% pa 85% di vacunacion tur medida di proteccion y tur protocol ta keda vigente pa proteha esnan cu porta ainda no a wordo vacuna. P’esey e yamado ta na comunidad pa nos sigui registra y vacuna. Mas lihe nos vacuna nos comunidad mas lihe nos ta limita of stop e virus di sigui plama di un pa otro.


text:
Recientemente a tene un rueda di prensa
tocante e prome 10K run di Amsterdam Manor Beach Resort. Amsterdam Manor Beach
Resort ta den celebracion e aña aki door cu nan ta celebrando 25 aña di existencia.
En coneccion cu esaki Amsterdam Manor Beach Resort ta organizando varios actividad
pa nan huespednan, staff y tambe e comunidad di Aruba durante e aña aki. Asina e
resort ta duna danki na e pueblo, huespednan cu ta bin tur aña y tambe na nan staff pa
nan tremendo trabow.
Pesey mes a dicidi di organiza un 10k run conhuntamente cu IBISA . E costo pa e 10k
run lo ta 25 florin y tambe lo ricibi un bunita dry fit t shirt. Tur partipante lo ricibi un
medaya na final después cu nan completa e 10k y naturalmente lo saca e ganadornan
cu lo ricibi nan trofeo na final.
E ruta lo ta cuminsando di Amsterdam Manor Beach Resort bay direccion Divi Phoenix,
bay bek direccion Amsterdam Manor Beach Resort bek, sigiu riba e routa di Eagle
Beach te na Alhambra Casino bay bek Divi Phoenix y bin bek e mesun ruta bay
Alhambra Casino. Na e crusada ta lora bay y caba na MVC Eagle Beach (cu tambe ta
cay bou di e maneho di Amsterdam Manor Beach Resort) cu ta e finish line.
Pa participa por jena un formulario na IBISA y incripcion ta cuminsa dia 18 di mei.
Por fax e bek na 5836478 of contact Mr.Juni Dake na 5824987, tambe por
email: juan.dake@aruba.gov.aw of ibisa.aruba@gmail.com no mas tarda cu 28 di mei
Tambe por download e formulario riba facebook page di Amsterdam Manor Beach
Resort: www.facebook.com/AMBRARUBA of bishita e page di IBISA ARUBA:
www.facebook.com/ IBISAARUBA.


text:
Tabata dialuna mainta cu mi a lesa cu atardi lo tin un misa pa pidi Dios descanso pa e alma di Mitch Henriquez. Y atardi mi a bay misa di Noord, pa mustra mi convivencia. Tambe pa den mi silencio conecta cu mi Dios, cu mama Maria y pidi pa forsa pa e famia y husticia Divino den e caso di Mitch Henriquez. Mi a brasa e mama di Mitch y ta pensa den mi mes ‘Ki dolor e mama aki mester tin den su curason na e momentonan aki’. Despues den e vigilia pafor di misa, mi ta wak e mama, para cu un bela den su man banda di e potret di su yiu cu a muri bou circumstancianan asina violento y mi ta pensa ‘Ki balente e mama aki ta, di por para akinan cu un bela pa su yiu, mientras su curason lo ta kibra den mil pida’.
Cherry, e ruman muhe di Mitch ta contami ‘Senjora, mi ruman ta un hende cu ta semper jolly, semper e ta trese alegria unda cu e ta. Di tur hende, e no a merece un morto asina’. Mi ta di acuerdo cu Sherry, maske mi no a conoce Mitch personalmente, pero mi a bay riba e pagina di Facebook di Mitch Henriquez y akinan mi ta topa un persona simpatico, cu alegria den su postnan. Un hende cu expreshon simpatico. Mi ta topa tambe un banner di juni 2014 cu ta bisa ‘No matter what, in victory or defeat. Hup Holland Hup.’ Y mi ta pensa con cruel destino tin ora ta.
Mi ta sende mi bela y resa hunto cu tur presente. Maske jena cu dolor, e anochi ta tambe hopi sereno cu e luna cla riba e imagen di Cristo den cura di misa. Union di famia y hendenan cu a bin hunto pa comparti nan sentimento na un forma digno di nos Aruba chikito. Vooral e presencia di su hendenan di Noord a resalta. Mi a bay cas bek cu un curason mes pisa cu lihe. Y mi ta refleha riba e palabranan di Mitch su ruman ‘Di tur hende, e no a merece un morto asina.’ Pakico Mitch, mi ta pensa? Ami ta kere cu e misterionan di bida ta hinca den e mente Omnipotente di Dios. Den mi curason mi ta spera cu e morto cruel y inhusto di Mitch por mustra hendenan rond di mundo cu violencia no ta e caminda. Y cu tambe na Aruba cada un di nos por hasi intentonan tur dia pa pensa cu e mente di Dios den cada cos cu nos hasi. Ami ta kere cu Dios lo pensa semper cu amor, cu husticia, cu compashon y tolerancia. Y Dios lo pensa tambe cu alegria di bida, loke nos por sinja di Mitch.’ Cu Mitch haja su pas den e Reino di Dios y cu su famia haja forsa pa surpasa nan dolor y consuelo cu husticia a prevalece den e investigacion cu a ser hasi.
Ingrid Werleman


text:
Carpe Diem Restaurant a tene un recepcion spectacular prome cu e bruid di e pareha Sarita Btesh y Harry Tawil, di Panama. Oranjestad – Un cantidad record di invitado, esta 560 persona, procedente di Panama, Colombia, Venezuela, Mexico, Merca y Israel, a bini hunto na Aruba pa un celebracion unico di bruid. E recepcion cu a tuma luga riba e anochi di bon bini na Carpe Diem Restaurant, banda di e awa na Oranjestad, tabata un regalo ofreci pa e omonan y tianan di Sarita, dirigi pa Laura y Max Waich. Chef Avi Barak y su ekipo di Rimonim Servicio de Catering Panama, cual a viaha pa e isla pa e ocasion aki, tabata encarga cu tur necesidad pa cuminda special durante henter e grupo sue stadia riba e isla, na Ritz Carlton, y e cuminda durante e recepcion na Carpe Diem Restaurant a consisti di plato Hudiu tradicional, combina cu e biña di M-Series PSAGOT for di Judean Hills na Israel, unda cada botter ta haya un etiket cu ta inclui un moneda anciano cu por ser haya den e biñera su cueba unda e biñanan ta envehece. Organisador di evento Lisi Korn Oksemberg, di Forever Events, asisti pa Brittany Peitsmeyer, a recluta un famoso DJ na Panama, kende a bula pa e isla specialmente pa e fiesta, y a entretene e invitadonan te e oranan laat di anochi. Fransisca van Esta Tjallingii, Gerente di Carpe Diem Restaurant, ta raporta cu e famia di Btesh ta biba na Panama, sinembargo e tata di Sarita tambe ta doño di varios tienda popular na Aruba, manera Lacoste, Crocs y Juicy Lucy, y el a scohe Aruba como e destinacion pa e bruid magico di su yiu muhe stima, Sarita. E recepcion di e anochi di bon bini a tuma luga pafo di e propiedad di Ritz Carlton, banda di e awa na Oranjestad, na Carpe Diem Restaurant, cual ta legendario pa su decoracion unico y original, ademas di servicio amabel y profesional.
“Bale la pena” videoclip a wordo lansa!
January 29, 2021 0
ART EXHIBIT- Soca Art- Raise your voice!
January 15, 2021 0


text:
Beauty with Style ta start na januari 2011 cu estudio nobo pa pedicure, basa riba e situacion y necesidadnan na Aruba…
Un estudio cu Beauty with Style ta coordina ya pa algun aña ta e estudio pa pedicure.
Estudio di pedicure modelo nobo lo ta basa riba e situacion y necesidadnan na Aruba. Esaki pasobra na Aruba tin situacionnan cu ta hopi specifico pa nos isla. Pa e motibo aki ta invita tur hende interesa den e estudio di pedicure medico pa inscribi pa e estudio aki cu ta cuminsa na januari.
Martine Koeten, directora di Beauty with Style ta splica cu ainda hopi hende no sa e diferencia entre pedicure medico y pedicure cosmetico. Basicamente loke e competencia di un pedicurista cosmetico ta pa corta y lak huñanan saludable, esta e cuido basico.
Ora ta trata pianan cu problema ya ta rekeri e experticio di pedicurista medico pa trata pianan di hendenan diabetico, reumatico y cu fungus of otro infeccionnan di pia. Un pedicurista medico a siña con pa traha un analisis di un pia diabetico. Tambe e la siña con pa traha un plan di tratamento. E pedicurista medico ta instrui den higiena y e instrumentonan adecuado cu e ta usa. Tambe loke ta hopi importante, e la haja e teoria di e funcionamento di henter e pia y su sistema biologico. E tin conocemento di e wesonan y e nervionan. E sa kico ta causa di e malesanan y con pa trata nan.
E sa te con leu su competencia ta yega y ta traha hunto cu e specialistanan di pia y cu fundacion pa diabeticonan. Tur esakinan ta parti integral di estudio pa pedicurista medico.
Tambe ta start cu otro estudionan na januari. Jama nos bo ta haja sa mas…


text:
Kico ta felicidad…pa mi
E no ta cos
E no ta poder
E no ta aseso na hopi informacion
E ta hasi algo cu e cosnan, e poder y e informacion cu bo tin
E ta simplesa, senciyes
E ta humildad sin cu bo ta bira sumiso y entrega bo poder na otro
Pasobra bo ta kere cu bo lo haja algo bek cu abo kier
E ta hasi algo pa e otro, cu sa menos cu abo
Cu tin menos cu abo
E ta enrikes’e e otro
Y un dia, ken sa
Universo por dicidi
Di enrikese abo
Djis paso
Bo a comparti
Bo rikesa
Y bo a demostra
Di ta un sirbido
Pa esun cu tin menos
Cu abo!
Bida ta un scol
Pa sembra
Felicidad…
Ingrid, Comprondiendo E scol di Bida
Juli 11, 2017.


text:
E actual campeon di Aruba su Division Honor SV Dakota ta enfrenta SV Caiquetio di Paradera den siman tres. Dakota ta biniendo di un victoria contundente di 3-0 riba Bubali, Caiquetio a perde cu Nacional 2-1 den un bon wega.
Dakota a cuminsa den posesion di bala di biaha for di pitaso inicial, un presion enorme tempran riba e defensa di Caiquetio cu hopi yegadan di peliger for di e trio ofensivo di Dakota cu awe tabata inclui Ricky Hodge atrobe, hunto cu Fernando Sousa y Albert “Killer” Francis. E atakenan constante a paga dividendo tempran tambe ora cu “por cierto” den un hugada stranjo, e bala a keda lora den “area-chika” di Caiquetio cu hopi hende hincando pia, ta Francis mes ta hasi e touch final cu ta pusha e bala den net pa Dakota bai ariba 1-0 den minuut 3.
Dakota no ta para eynan, nan bombardeo riba gol di Caiquetio ta sigui y constantemente, e velocidad di Dakota a hasi un efect grandi, Caiquetio tabata defende pa nan bida mayoria di tempo. Mas presion riba Caiquetio tambe a causa un momento di controversia ora cu referee Bedoya tabata hopi liher pa fluit un infraccion dudoso pa Dakota y den e protestanan ferviente a saca varios carchi geel pa hungadonan di Caiquetio pa protesta, nan a indica nan desgusto cu e decision aki.
Pa banda di minuut 25 di wega Dakota tabatin hopi bentaha cu 75% den posesion di bala, Caiquetio no por a “settle down” y mester a para duro patras y busca na contra-ataka so, pero tabatin hopi contratempo pa hasta sali di nan mesun mita di cancha. Despues cu Hodge a faya un chens cla na minuut 25 pa aumenta e score for di un tremendo pase di De Sousa, el a reinvindica su mes cu un gol solido na minuut 27, atrobe for di un asistencia di De Sousa, pa pone e marcacion 2-0 p’e Abehanan.
Asina mes cu Dakota tabata domina e wega aki, toch ainda na mi padece e ekipo aki no a “gel” completamente ainda, ta hopi tempran den e campeonato tambe, Dakota cu bastante refuerso nobo y potente mane Jean Pierre Heyden (cu no tabata den e wega aki debi na biahe cu seleccion U20 na Merca), Jean Pierre Van Der Linden cu nos no ta wak riba e roster mas, Digion Ras, enfin, Dakota tin un banki tambe cu por wel di ta un ekipaso riba su mes, imaginabo! E ekipo ainda no a coi full speed, esey ta e punto, e no a “click” ainda, keremi.
E atakenan di e “Amarillonan” tabata sin para, cu mas chens di amplia e anotacion, tironan peligroso di Hodge na minuut 34, 40 y otronan, toch e wega ta keda 2-0, Caiquetio sa defende si, contal cu nan mantene nan disciplina den e ultimo linea. Caiquetio toch a haya nan chens pa anota apesar di tur e dominio di Dakota, un escapada y infraccion na fabor di e “Indjannan” na minuut 44, un cruce di tiro liber y cabesaso pero net na banda di gol, e prome yegada di Caiquetio! Asina halftime a bai aden 2-0 pa Dakota.
Cuminsando e di dos tempo ya Dakota a haya un chens morto na minuut 47, ora cu De Sousa cu un yegada y asistencia mane ta riba teblachi pa su companjero Felipie cu ta desperdicia.
Fernando De Sousa, cu tabata riba un nivel superior awenochi, atrobe cu yegada y chens na minuut 49 pero sin por a concretisa. Hasta Paul Nickenson tabata sali for di linea defensivo pa tira den atake, cu bon yegada na minuut 52, tambe sin anota, atrobe na minuut 59, e biaha aki ta e anker di medio-campo di Dakota, Liomar Croes a purba su suerte, tambe sin resultado debi na e salbacion di portero Lubert Feliciano di Caiquetio cu tabatin hopi trabou mes e anochi aki.
Caiquetio cu mas chensnan den e di dos tercio di wega, cu tabata poco den e wega aki, pero chens ta chens, na minuut 60 di tiro liber, bala den man di Eric Abdul, y despues otro yegada na minuut 62 pero e bala ta lora na banda di porteria di Abdul. Dakota a bira un poco complaciente y slordig na un dado momento tambe, pero ta net den e momentonan ey na minuut 65, den un combinacion perfecto entre Hodge-Francis-De Sousa, Dakota ta amplia e resutado na 3-0, Francis na final ta laga e bala pa su companjero De Sousa anota, un bon gesto y mereci sin duda.
Dakota ta bolbe recupera nan “mojo” atrobe despues di e gol, hungando cu mas precision y mas yegadanan. Caiquetio tambe ta hungando awo cu mas brillo cu algun chens mas, pero nada di hopi peliger, un wega mas habri y un “toma y dame” chikito den e ultimo quarto di wega, Caiquetio casi ta anota e gol di honor na minuut 90, pero bala ta bai net na banda. Asina tambe e wega a caba, 3-0 pa Dakota, cu ta keda cu 7 punto den tres wega, bon pa di dos luga riba tabla. Caiquetio a pasa den un test duro cu Dakota, a keda cu 1 punto for di tres partido, pero mester bisa cu e dos ultimo weganan tabata contra e actual campeon y sub campeon di Aruba.
Nos “Man Of the Match” den e wega aki ta Fernando De Sousa di Dakota.


text:
ORANJESTAD, Aruba – 01 di october 2021: Aruba Bank, un bes mas ta participa den e prorama di CEDE Aruba, PITCH TIME, dedica na forma lidernan nobo na hobennan den nos comunidad.
Den luna di mei a start cu e di dos edicion di e proyecto aki “Bario Edition” unda hobennan mes mester a traha un proyecto pa nan bario unda nan por envolucra nan mes trahando riba proyectonan positivo.
E aña aki Aruba Bank a scoge e siguiente proyectonan pa patrosina y guia durante e trayecto di e proyectonan di September te cu December 2021:
Parke Familiar Tanki Leendert – cu tin como meta pa renoba e parke pa asina trece e hoben nan hunto cu nan famia den un ambiente familiar y pa traha un Greenhouse unda e hoben nan lo por siָña un tiki mas di nos naturalesa y agricultura.
Step It Up – un proyecto cu lo duna balor na materia di Culturele en Kunstzinnige Vorming (CKV), enfocando riba expresion di arte door di baile. Lo brinda e hoben les tocante salud y e importancia di socialisa y organiza un competencia di baile den scolnan pa na final recauda fondo pa yuda scolnan cu mester di material den e vak di CKV.
Wizz ‘Ucation – un proyecto cu ta ofrece ayudo di wiskunde online na Papiamento y posibilidad di sigui e les 2 biaha pa siman hasiendo uzo di lokalidad si no tin laptop/computer na cas. Meta di e proyecto ta pa conscientisa , educa y reforma e hoben nan conocimento den e mundo di wiskunde.
Aruba Bank super orguyoso di e Team Leadernan di e proyectonan Giandra Erasmus, Abigail Lugo, y Rafael Garcia y ta gradici e equipo di CEDE Aruba pa nan esfuerzo.


text:
ORANJESTAD – Dialuna Minister di Husticia y Asuntonan Social Rocco Tjon, a reuni cu sindicatonan FTA y sindicato STA. Dos reunion den cual varios punto di importancia a wordo treci dilanti cu segun e sindicatonanmester haya prioridad. Un di e puntonan cu ta resaltacontinuamente ta e necesidad pa reorganisacion.
Minister Tjon a splica cu locual cu por spera di su Ministerioden transcurso di e proximo lunanan ta cu lo duna prioridad nae diferente reorganisacionnan. Entre otro: reorganisacion di CEA, Migracion Aruba y Warda nos Costa. Cual segun e mandatario ta e 3 departamentonan cu a wordo treci dilantidoor di e sindicatonan.
‘Un punto cu nos lo kier yega na dje den futuro ta un plan di maneho ‘meerjaren’ cu ta bay acapara tur e necesidadnan di personal pa añanan nos dilanti. E plan aki lo encera nan posicion legal, ekipo, material y tur locual nan tin mester pa ehecuta e trabou.’
Palabracion haci:
Minister Tjon a palabra cu e sindicatonan cu lo bay reunistructuralmente cu otro, segun cu ta necesario (pa cuminsa un bes pa luna).
Concluyendo e mandatario a bisa cu e reunionnan tabata hopipositivo y a trata e temanan cu ta toca e trahadonan cu e sindicatonan ta representa. Alabes a sigura cu di parti di Ministerio encarga cu Husticia, esakinan lo haya su debidoatencion.